Dɛn ne Nyaatwom? Enti Da Bɛn na Nyaatwom Bɛfiri Hɔ?\nKENKAN WƆ Acholi Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chokwe Cibemba Cinyanja Croatian Czech Danish Dutch Efik English Estonian Ewe Fijian Finnish French Ga Georgian German Greek Guarani Haitian Creole Hausa Hebrew Hiligaynon Hmong (White) Hungarian Igbo Iloko Indonesian Isoko Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisi Kongo Korean Krio Lhukonzo Lingala Lithuanian Luganda Lunda Luo Luvale Macedonian Malagasy Maltese Mambwe-Lungu Maya Myanmar Ndebele (Zimbabwe) Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Runyankore Russian Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tajiki Tatar Tetun Dili Thai Tigrinya Tiv Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Urdu Vietnamese Wolaita Xhosa Yoruba Zande Zapotec (Isthmus) Zulu\nPANAYIOTA nyinii wɔ supɔ bi a ɛwɔ Mediterranea Po so. Bere a ɔyɛ ababaa no, na n’ani gye amanyɔsɛm ho paa. Akyiri yi, ɔbɛyɛɛ ɔkyerɛwfo maa amanyɔkuo bi a na ɛwɔ ne kurom hɔ, na ɔkɔɔ nkurɔfo afie mpo kɔpɛɛ sika maa amanyɔkuo no. Ɛduu baabi no, ɔbɛhui sɛ animhwɛ, anibere, wantwiwantwi, ne ahoɔyaa ahyɛ amanyɔkuo no mu ma. Ná weinom nyinaa rekɔ so nanso na wɔka sɛ wɔyɛ abusua baako. Wei maa Panayiota abam bui.\nWɔwoo Daniel wɔ Ireland; abusua a wɔwoo no too mu no, na wɔmfa wɔn asɔrekɔ nni agorɔ koraa. Nanso sɛ ɔkae sɛnea na asɔre no mu asɔfo yɛ nyaatwom no a, ɛma ne werɛ ho paa. Ná asɔfo no ka kyerɛ no sɛ ɔyɛ bɔne a ɔbɛkɔ Ɔbonsam gya mu, nanso wɔn deɛ na wɔwe nsa, to kyakya, na na wɔwiawia asɔre no kɔlɛhyen.\nJeffery sii so no, ɔne adwumayɛkuo bi a ɛwɔ Amerika ne Britain na ɛyɛɛ adwuma. Ná n’adwuma ne sɛ ɔbɛyɛ nhyehyɛe ama ahyɛn wuranom anya dwa. Ɔkaa sɛ, sɛ ahyɛn wuranom ne aban no reyɛ nhyehyɛe bi a ɛbɛma aban ne wɔn ayɛ adwuma a, mpɛn pii no ɛyɛ a wɔbu aban no fa so. Nea na ɛsi wɔn ani so ara ne sɛ aban no de adwuma no bɛma wɔn, enti wobɛhwɛ no na wɔreyɛ katasomuamuaso.\nNea yɛaka ho asɛm yi nyinaa nyɛ ade foforo, ɛtaa si paa. Ɛkame ayɛ sɛ nyaatwom abu so wɔ baabiara. Wobɛtumi ahu wɔ amanyɔsɛm mu, nyamesom mu, ne adwadie mu. Wei ma yɛhu sɛ Hela asɛmfua a wɔkyerɛɛ ase “nyaatwom” no fata. Hela kasa mu no, ɛkyerɛ obi a ɔtaa de biribi kata n’anim kasa kyerɛ nkurɔfo anaa ɔyi aseresɛm wɔ agohwɛbea. Akyiri yi, wɔde asɛmfua no gyinaa hɔ maa obi a ɔhyɛ da yɛ biribi de bu nkurɔfo fa so.\nSɛ obi yɛ nyaatwom a, ne su ne ne nneyɛe tumi ma nkurɔfo fa ne ho abufuo, na wɔnya ne ho menasepɔ. Sɛ nyaatwomni ma obi di amia a, onii no tumi de ahometew bisa sɛ: ‘Enti da bɛn na nyaatwom bɛfiri hɔ?’ Wo deɛ, ka wo koma to yam; Onyankopɔn Asɛm ma yɛhu sɛ nyaatwom bɛfiri hɔ.\nONYANKOPƆN NE YESU BU NYAATWOM SƐN?\nBible ma yɛhu sɛ nyaatwom fii ase akyɛ; ɛnyɛ nnipa na wɔhyɛɛ ase, na mmom ɔbɔfo bi. Nnipa asetena ahyɛase pɛɛ na Satan Ɔbonsam yɛɛ ne ho onipa pa faa ɔwɔ so daadaa Hawa, ɔbaa a ɔdi kan no. (Genesis 3:1-5) Ɛfiri saa bere no, nnipa pii nso ayɛ wɔn ho duaburoni adaadaa wɔn yɔnko nnipa abu wɔn afa so.\nBere a tete Israelfo de wɔn ho hyɛɛ atorosom mu na wɔyɛɛ wɔn ho sɛ wɔresom Onyankopɔn no, Onyankopɔn bɔɔ wɔn kɔkɔ mpɛn pii. Yehowa Nyankopɔn nam odiyifo Yesaia so kaa sɛ: “Ɔman yi de wɔn ano na ɛbɛn me, na wɔde wɔn anofafa na ɛhyɛ me animuonyam, na wɔn akoma atwe afiri me ho kɔ akyirikyiri.” (Yesaia 29:13) Bere a Israelfo no bubuu nnua guu wɔn asom no, Onyankopɔn maa Babilonfo bɛsɛee Yerusalem ne asɔrefie no wɔ afe 607 A.Y.B mu. Roma asraafo nso san bɛsɛee kuro no afe 70 mu. Wei ma yɛhu sɛ Onyankopɔn renhwɛ mma nyaatwom ntena hɔ daa.\nAfei nso obiara a ɔtwe ne ho fi nnaadaasɛm ho na ɔnyɛ nyaatwom no, Onyankopɔn ne ne Ba Yesu nsi no fam koraa. Yɛtumi hu wei wɔ Yesu som adwuma ahyɛase pɛɛ. Bere a Yesu huu sɛ Natanael reba no, ɔkaa sɛ: “Hwɛ, Israelni amapa a nnaadaa nni ne mu nie.” (Yohane 1:47) Natanael a wɔsan frɛ no Bartolomeo no bɛyɛɛ Yesu asuafo 12 no mu baako.—Luka 6:13-16.\nYesu nyaa bere maa n’akyidifo no, na ɔkyerɛɛ wɔn sɛnea Onyankopɔn bu nyaatwom. Wei ma wɔhuu sɛ ɛnsɛ sɛ wɔyɛ nyaatwom. Yesu ani beree nyamesom akannifo a na wɔwɔ hɔ saa bere no so, na ɔkasa tiaa wɔn nyaatwom no. Yɛnhwɛ nneɛma a na wɔyɛ no bi.\nNá wɔyɛ wɔn “tenenee” wɔ nnipa anim. Yesu ka kyerɛɛ n’atiefo sɛ: “Monhwɛ yie na moanyɛ mo tenenee wɔ nnipa anim sɛdeɛ wɔbɛhu mo; . . . sɛdeɛ nyaatwomfoɔ no yɛ no.” Ɔsan ka kyerɛɛ wɔn sɛ wɔmma wɔn adɔe nyɛ “kokoam deɛ,” kyerɛ sɛ ɛnsɛ sɛ wɔma obiara hu. Sɛ wɔrebɔ mpae nso a, ɛnsɛ sɛ wɔbɔ no sɛnea nnipa bɛhu wɔn. Yesu kaa sɛ sɛ wɔyɛ saa a, wɔn som bɛyɛ papa na n’Agya ani bɛgye ho.—Mateo 6:1-6.\nNá wɔde wɔn ani si nkurɔfo mfomso so dodo. Yesu kaa sɛ: “Nyaatwomni! Di kan yi wo ara w’ani so mpuna no, na wobɛhunu sɛdeɛ wobɛyi ntɛtɛ no afiri wo nua ani so.” (Mateo 7:5) Obi wɔ hɔ a, ne mfomso kyɛn, nanso wobɛhwɛ no na watwe n’ano asi nkurɔfo deɛ ho. Ɛba saa a na wayɛ ne ho duaburoni; sɛnea nkurɔfo hu no no, ɛnyɛ saa na ɔte. Nea ɛwom ne sɛ, ‘yɛn nyinaa ayɛ bɔne na yɛnnuru Onyankopɔn animuonyam ho.’—Romafoɔ 3:23.\nNá adwemmɔne ahyɛ wɔn ma. Bere bi Farisifo asuafo ne Herode akyitaafo kɔɔ Yesu nkyɛn kɔbisaa no toɔ ho asɛm. Wɔdɛfɛdɛfɛɛ Yesu sɛ: “Ɔkyerɛkyerɛfoɔ, yɛnim sɛ woka nokorɛ na wokyerɛkyerɛ Onyankopɔn kwan nokorɛ mu.” Afei wɔbisaa Yesu asɛm de sum no afidie; wɔbisaa sɛ: “Mmara ma kwan sɛ wɔtua toɔ ma Kaesare anaasɛ ɛmma kwan?” Yesu buaa wɔn sɛ: “Nyaatwomfoɔ, adɛn nti na moresɔ me ahwɛ?” Adɛn nti na Yesu frɛɛ wɔn nyaatwomfo? Ɔfrɛɛ wɔn saa efisɛ na ɛnyɛ mmuaeɛ papa biara na wɔrepɛ, na mmom na wɔpɛ sɛ wɔfa Yesu ‘nsɛm a ɔka so nya no.’—Mateo 22:15-22.\nNokware Kristofo wɔ “ɔdɔ a ɛfiri akoma a emu teɛ, ahonim pa ne gyidie a nyaatwom nnim.”—1 TIMOTEO 1:5\nBere a Kristofo asafo no fii ase wɔ Pentekoste afe 33 no, Kristofo asafo no bɛyɛɛ baabi a nokware mpa hɔ da. Ná ɛsɛ sɛ nokware Kristofo bɔ mmɔden yi nyaatwom biara fi wɔn mu. Afotuo bi a Petro, asomafo 12 no mu baako de maa Kristofo no ma yɛhu saa. Ɔkaa sɛ: ‘Wɔnyɛ aso mma nokorɛ no mfa onuadɔ a nyaatwom nnim nnodɔ wɔn ho.’ (1 Petro 1:22) Ɔsomafo Paulo nso ka kyerɛɛ ne mfɛfo adwumayɛfo sɛ wɔnnya “ɔdɔ a ɛfiri akoma a emu teɛ, ahonim pa ne gyidie a nyaatwom nnim.”—1 Timoteo 1:5.\nONYANKOPƆN ASƐM WƆ TUMI\nSɛ yɛkenkan Yesu ne asomafo no nsɛm a ɛwɔ Bible mu no a, yɛhu sɛ tumi a na ɛwɔ mu saa bere no, ɛnnɛ nso, ɛnsesae. Wei maa ɔsomafo Paulo kyerɛwee sɛ: “Onyankopɔn asɛm wɔ nkwa, na tumi wɔ mu, na ano yɛ nnam sene nkrantɛ anofanu biara, na ɛtumi hwire mu kɔduru sɛ ɛpaepae ɔkra ne honhom, ne dompe ne emu hon mu, na ɛtumi hunu akomam adwene ne nsusuiɛ.” (Hebrifoɔ 4:12) Nnipa pii a wɔasua Bible na wɔde emu nsɛm abɔ wɔn bra no atumi ayi nyaatwom akwa, na seesei wɔka nokware. Yɛnsan nhwɛ nnipa mmiɛnsa bi a yɛkaa wɔn ho asɛm ahyɛase no.\n“Mehuu sɛ nkurɔfo no wɔ ɔdɔ mapa na wɔdwene nnipa ho.”—PANAYIOTA\nBere bi Panayiota penee so sɛ ɔbɛkɔ Yehowa Adansefo asafo nhyiam wɔ wɔn Ahenni Asa so, na nea ɔkɔhuu wɔ hɔ no boaa no ma ɔyɛɛ nsakrae wɔ n’asetenam. Ɔkɔe no, wanhu sɛ obiara ayɛ ne ho kuntann sɛnea ɛbɛma afoforo ahu no. Ɔka sɛ: “Mehuu sɛ nkurɔfo no wɔ ɔdɔ mapa na wɔdwene nnipa ho. Ná mayɛ amanyɔsɛm mfe pii, nanso na menhuu biribi a ɛte saa da.”\nPanayiota fii ase suaa Bible no, na wannyae kɔsii sɛ ɔbɔɔ asu. Wei sii no, mfe 30 ni, na seesei ɔka sɛ: “Kan no na mekɔ afie afie kɔyɛ amanyɔsɛm, nanso saa bere no na menni anigye biara. Bere a mehyɛɛ ase kaa Onyankopɔn Ahenni ho asɛm no, saa bere no na mehuu sɛ mewɔ anigye. Ahenni no nko ara na ɛbɛtumi atoto nneɛma yie wɔ wiase.”\n“Mehwɛ sɛnea me nuanom Kristofo bu me nipa pa nanso saa bɔne no hyɛ me ho no a, na ɛyɛ me yaw paa.”—DANIEL\nDaniel nso nyaa nkɔso wɔ Kristofo asafo no mu, na wɔde nnwuma bi hyehyɛɛ ne nsa. Nanso ɛduu baabi no, ɔdii mfomso bi maa ne tiboa fii ase ne no koe. Ɔkaa sɛ: “Mekaee nyaatwom a na ɛkɔ so wɔ baabi a na mekɔ asɔre no. Enti nea na mɛtumi ayɛ ara ne sɛ mede adwuma a na ɛhyɛ me nsa wɔ Kristofo asafo no mu no bɛto hɔ. Mehwɛ sɛnea me nuanom Kristofo bu me nipa pa nanso saa bɔne no hyɛ me ho no a, na ɛyɛ me yaw paa.”\nAnigyesɛm ne sɛ, bere bi akyi no Daniel tee nka sɛ ne tirim ayɛ no fann enti ɔbɛtumi asan ayɛ adwuma a na ɛhyɛ ne nsa wɔ Kristofo asafo no mu bio. Wɔsan de maa no no, ɔsɔɔ mu yɛe. Nea Daniel yɛe no Onyankopɔn asomfo nko ara na wɔbɛtumi ayɛ saa, efisɛ wɔnyɛ nyaatwom. Wɔbɔ mmɔden sɛ ‘wɔbɛyi mpuna no’ afiri wɔn ani so ansa na ‘wɔayi ntɛtɛ’ a ɛda wɔn nua ani so ama no.\n“Mebɛhuu sɛ sɛnea na m’ano yɛ dɛ, na metumi de m’ano fa nkurɔfo ho nya adwuma ma ahyɛn wuranom no, na ɛsɛ sɛ megyae. Bible mu asɛm . . . kaa me paa.—JEFFERY\nYɛahu sɛ Jeffery sii so no, ɔne adwumakuo bi yɛɛ adwuma mfe pii. Ɔka sɛ: “Bere a meredɔ Bible mu asukɔ no, mebɛhuu sɛ sɛnea m’ano yɛ dɛ, na metumi de m’ano fa nkurɔfo ho nya adwuma ma ahyɛn wuranom no, na ɛsɛ sɛ megyae. Bible mu asɛm a ɛwɔ Mmebusɛm 11:1 no kaa me paa. Ɛhɔ ka sɛ: ‘Nsisie nsania yɛ Yehowa akyiwadeɛ.’” Enti sɛ Jeffery ne ne nuanom Kristofo ne wɔn a wɔnyɛ Kristofo reyɛ ade a, ɔnsuasua wɔn a wɔkɔbisaa Yesu toɔ ho asɛm no. Saa nkurɔfo no deɛ, na adwemmɔne ahyɛ wɔn ma.\nYehowa Adansefo mpempem pii a wɔwɔ wiase nyinaa rebɔ mmɔden sɛ wɔde Bible mu asɛm bɛbɔ wɔn bra. Wɔyere wɔn ho paa sɛ ‘wɔbɛhyɛ nipasu foforɔ a wɔbɔɔ no sɛdeɛ Onyankopɔn pɛ wɔ nokorɛ tenenee ne nokorɛdie pintinn mu no.’ (Efesofoɔ 4:24) Ɛbɛyɛ yie a, bɔ mmɔden bɛn Yehowa Adansefo na hu nnipa ko a wɔyɛ, ne nea wɔgye di. Afei ma wɔnkyerɛ wo sɛnea wobɛtumi asua wiase foforo a Onyankopɔn ahyɛ ho bɔ no ho ade. Saa wiase foforo no mu no, ‘adetenenee’ nko ara na ɛbɛkɔ so, na nyaatwom deɛ ɛbɛfiri hɔ.—2 Petro 3:13.


Acts 7 KJV – Asomafoɔ 7 ASCB | Biblica\nActs 7 KJV – Asomafoɔ 7 ASCB\n1Ɔsɔfopanin no bisaa Stefano sɛ, “Nsɛm a wɔaka agu wo so no nyinaa yɛ nokorɛ anaa?”\n2Stefano buaa sɛ, “Anuanom ne agyanom, montie me! Ansa na yɛn agya Abraham rebɛfiri Mesopotamia akɔtena Haran no, Onyankopɔn daa nʼanimuonyam adi kyerɛɛ no, 3ka kyerɛɛ no sɛ, ‘Firi wʼabusuafoɔ nkyɛn ne wʼasase so kɔ baabi a mɛkyerɛ wo no.’\n4“Enti, ɔfirii Kaldea asase so kɔtenaa Haran. Abraham agya wuo akyi no, Onyankopɔn maa ɔbɛtenaa asase a mote so seesei yi so. 5Onyankopɔn amfa asase no fa baabiara ankyɛ Abraham sɛ nʼankasa dea. Nanso, Onyankopɔn hyɛɛ no bɔ sɛ ɛbɛyɛ ɔne nʼasefoɔ nyinaa dea. Ɛberɛ a Onyankopɔn hyɛɛ Abraham bɔ yi no, na ɔnni mma. 6Onyankopɔn ka kyerɛɛ Abraham sɛ, ‘Wʼasefoɔ bɛtena ananafoɔ asase so ayɛ nkoa wɔ hɔ na wɔayɛ wɔn ayayadeɛ mfeɛ ahanan. 7Na mɛtwe ɔman a wɔbɛsom wɔn no aso; na ɛno akyi wɔbɛfiri saa ɔman no mu abɛsom me wɔ ha.’ 8Onyankopɔn ne Abraham yɛɛ apam na wɔde twetiatwa yɛɛ apam no ho nsɛnkyerɛnneɛ. Yei enti, wɔwoo Isak nnawɔtwe akyi no, wɔtwaa no twetia; Isak nso twaa Yakob twetia, saa ara nso na Yakob twitwaa agyanom mpanin dumienu no twetia.\n9“Agyanom mpanin no ani beree Yosef enti wɔtɔn no maa ɔkɔyɛɛ akoa wɔ Misraim. Nanso, ɛsiane sɛ na Onyankopɔn wɔ nʼafa enti, 10ɔyii no firii ne haw nyinaa mu. Ɛberɛ a Yosef bɛpuee Misraimhene Farao anim no, Onyankopɔn dom no ahobrɛaseɛ ne nyansa. Yei maa Farao yɛɛ Yosef ɔman no so amrado ne ahemfie hɔ sohwɛfoɔ.\n11“Saa ɛberɛ no mu, ɛkɔm kɛseɛ ne ahohia sii Misraim ne Kanaan asase nyinaa so a na yɛn agyanom nnya aduane mpo nni. 12Enti, ɛberɛ a Yakob tee sɛ aduane wɔ Misraim no, ɔsomaa ne mma a wɔyɛ yɛn agyanom maa wɔkɔɔ hɔ deɛ ɛdi ɛkan. 13Wɔkɔɔ ne mprenu so no, Yosef daa ne ho adi kyerɛɛ ne nuanom, na ɛnam so maa Farao hunuu Yosef abusuafoɔ. 14Yosef kraa nʼagya Yakob sɛ ɔne nʼabusuafoɔ nyinaa mmra Misraim. Na wɔn nyinaa dodoɔ yɛ aduɔson enum. 15Afei Yakob kɔtenaa Misraim na ɛhɔ na ɔne yɛn agyanom nyinaa wuwuiɛ. 16Wɔde wɔn amu no kɔɔ Sekem kɔsiee wɔn wɔ Abraham asieeɛ bi a ɔtɔ firii Hamor abusua mu no mu.\n17“Ɛbɔ a Onyankopɔn hyɛɛ Abraham no berɛ reduru no, na yɛn nkurɔfoɔ a wɔwɔ Misraim no ase atrɛ. 18Akyire no, ɔhene foforɔ bi bɛdii adeɛ wɔ Misraim a na ɔnnim Yosef ho asɛm. 19Saa ɔhene yi de atirimuɔden dii yɛn agyanom so, hyɛɛ wɔn maa wɔtotoo wɔn mma guiɛ sɛdeɛ ɛbɛyɛ a wɔbɛwuwu.\n20“Saa ɛberɛ yi mu na wɔwoo Mose a na ɔkura Onyankopɔn animuonyam no. Wɔhwɛɛ no wɔ nʼagya efie abosome mmiɛnsa, 21na wɔyii no firii hɔ no, Farao babaa kɔfaa no de no baa ne fie hwɛɛ no sɛ nʼankasa ne ba. 22Wɔtetee no Misraimfoɔ nimdeɛ mu maa ɔyɛɛ den wɔ ɔkasa ne nneyɛeɛ mu.\n23“Mose dii mfeɛ aduanan no, ɔyɛɛ nʼadwene sɛ ɔrekɔsra ne nuanom Israelfoɔ. 24Ɔduruu hɔ no, ɔhunuu sɛ Misraimni bi resisi ne nuanom mu baako bi. Mose kɔboaa ne nua no ma Mose kumm Misraimni no. 25Mose susuu sɛ nʼankasa nkurɔfoɔ bɛhunuu sɛ Onyankopɔn nam ne so bɛma wɔade wɔn ho, nanso wɔante aseɛ. 26Adeɛ kyeeɛ no, ɔhunuu sɛ Israelfoɔ baanu bi reko enti ɔkɔɔ hɔ sɛ ɔrekɔpata. Ɔbisaa wɔn sɛ, ‘Adɛn enti na moatwa mo ho reko? Monnim sɛ moyɛ anuanom anaa?’\n27“Deɛ ɔresisi ne yɔnko no sum Mose bisaa no sɛ, ‘Hwan na ɔyɛɛ wo yɛn so panin ne ɔtemmufoɔ? 28Wopɛ sɛ wokum me sɛdeɛ nnora wokumm Misraimni no anaa?’ 29Ɛberɛ a Mose tee saa asɛm yi no, ɔtu firii Misraim kɔtenaa Midian asase so. Ɛhɔ na ɔwoo mmammarima baanu.\n30“Mfeɛ aduanan akyi no, ɔbɔfoɔ bi nam wira bi gyaframa mu yii ne ho adi kyerɛɛ Mose wɔ ɛserɛ bi a ɛbɛn bepɔ Sinai no so. 31Deɛ Mose hunuiɛ no maa ne ho dwirii no enti ɔtwe bɛn ho pɛɛ sɛ ɔhwɛ no yie. Ɔtee Awurade nne sɛ, 32‘Mene wo agyanom Abraham, Isak ne Yakob Onyankopɔn.’ Ehu kaa Mose enti wantumi anhwɛ.\n33“Awurade ka kyerɛɛ Mose sɛ, ‘Worɔ wɔ mpaboa, ɛfiri sɛ, faako a wogyina no yɛ asase kronkron. 34Mahwɛ na mahunu atirimuɔden a wɔde yɛ me manfoɔ a wɔwɔ Misraim no. Mate apinie a wɔresi no nyinaa na maba sɛ merebɛgye wɔn. Yɛ ntɛm na mensoma wo nkɔ Misraim.’\n35“Saa Mose yi ne obi a Israelfoɔ poo no ɛberɛ a wɔbisaa no sɛ, ‘Hwan na ɔyɛɛ wo yɛn so panin ne ɔtemmufoɔ no?’ Ɔno na Onyankopɔn nam ɔbɔfoɔ a ɔyii ne ho adi kyerɛɛ no wɔ wira a ɛrehyeɛ no gyaframa mu no, yɛɛ no ɔpanin ne ɔgyefoɔ. 36Ɔno na ɔnam anwanwadeɛ ne nsɛnkyerɛnneɛ so yii Israelfoɔ firii Misraim de wɔn twaa Po Kɔkɔɔ no dii wɔn anim wɔ ɛserɛ so mfeɛ aduanan no.\n37“Mose yi ara na ɔka kyerɛɛ Israelfoɔ sɛ, sɛdeɛ Onyankopɔn somaa me no, saa ara na ɔbɛyi odiyifoɔ a ɔte sɛ me afiri mo mu aba mo nkyɛn. 38Ɔno ne obi a ɔne Israelfoɔ yɛɛ nhyiamu wɔ ɛserɛ no so hɔ; ɔne yɛn agyanom ne ɔbɔfoɔ a ɔkasa kyerɛɛ wɔn wɔ Sinai Bepɔ no so no, na na saa ɛberɛ no wɔwɔ hɔ. Ne nsa kaa Onyankopɔn asɛm a nkwa wɔ mu no de brɛɛ yɛn.\n39“Nanso, yɛn agyanom antie no. Wɔpoo no pɛɛ sɛ wɔsane kɔ Misraim asase so bio. 40Enti, wɔka kyerɛɛ Aaron, sɛ, ‘Yɛ ahoni bi a wɔbɛdi yɛn anim ma yɛn, ɛfiri sɛ, yɛnnim asɛm a ato saa Mose a ɔyii yɛn firii Misraim asase so no!’ 41Wɔyɛɛ nantwie ba sɛso ohoni bi bɔɔ afɔdeɛ maa no, gyee wɔn ani sɛdeɛ ɛsɛ. 42Onyankopɔn twee ne ho firii wɔn ho ma wɔsomm ɔsoro nsoromma sɛdeɛ wɔatwerɛ wɔ adiyifoɔ nwoma mu sɛ,\n“ ‘Israelfoɔ, ɛnyɛ me na mode afɔrebɔdeɛ ne ayɛyɛdeɛ brɛɛ me\nmfeɛ aduanan wɔ ɛserɛ so anaa?\n43Mode mo ho nyinaa ato Molek nyame\nne mo honi Rɛfan so;\nwɔyɛ ahoni a moayɛ sɛ mobɛsom wɔn.\nSaa enti, mɛpam mo makɔgu Babilonia akyi.’\n44“Saa ɛberɛ no na ntomadan a ɛdi adanseɛ sɛ Onyankopɔn ka ne manfoɔ ho no ka yɛn agyanom ho wɔ ɛserɛ so hɔ. Mose sii ntomadan yi sɛdeɛ Onyankopɔn kyerɛɛ no sɛ ɔnsi no no ara pɛ. 45Akyire yi, yɛn agyanom a Yosua dii wɔn anim no de ntomadan no baa asase a Onyankopɔn pamoo so nnipa de maa wɔn no so. Ɛsii hɔ ara kɔsii Dawid ɛberɛ so. 46Onyankopɔn hyiraa Dawid enti ɔbisaa Onyankopɔn sɛ ɔmma ɔnsi asɔredan mma Yakob Onyankopɔn. 47Nanso, Salomo na ɔsii dan no maa Onyankopɔn.\n48“Nanso, ɔsorosoro Onyankopɔn nte ɛdan a nnipa asi mu, sɛdeɛ odiyifoɔ no ka sɛ,\n49“ ‘Ɔsoro yɛ mʼahennwa,\nna asase yɛ me nan ntiasoɔ.\nƐdan bɛn na wobɛsi ama me?\nWobɛtumi asi ahomegyebea ama me?\n50Ɛnyɛ mʼankasa na meyɛɛ yeinom nyinaa?’\n51“Mo asoɔdenfoɔ, mo a mo akoma apirim na montie Onyankopɔn asɛm. Mote sɛ mo agyanom pɛpɛɛpɛ. Mo nso, daa mosi Honhom Kronkron no ho kwan. 52Odiyifoɔ bi wɔ hɔ a mo agyanom antaa no anaa? Wɔkumm Onyankopɔn asomafoɔ a wɔdii ɛkan bɔɔ ɔteneneeni a ɔbɛba no ho dawuro. Saa ara nso na moapa no, akum no. 53Mo ara ne nnipa a monam abɔfoɔ so nyaa Onyankopɔn mmara no, nanso moanni so.”\nWɔsi Stefano Aboɔ\n54Agyinatufoɔ no tee asɛm a Stefano kaeɛ no, wɔn bo fuu yie. 55Nanso, Stefano a Honhom Kronkron ahyɛ no ma no maa nʼani so hwɛɛ ɔsoro hunuu Onyankopɔn animuonyam ne Yesu Kristo sɛ ɔgyina Onyankopɔn nsa nifa so. 56Stefano kaa sɛ, “Mehunu sɛ ɔsoro abue na Onipa Ba no gyina Onyankopɔn nsa nifa so!”\n57Wɔteateaam de wɔn nsa sisii wɔn aso. Afei, wɔn nyinaa bɔɔ twi kɔto hyɛɛ ne so, 58twee no kɔɔ kurotia kɔsii no aboɔ. Wɔn a wɔsii no aboɔ no yiyii wɔn ntoma de maa aberanteɛ bi a wɔfrɛ no Saulo sɛ ɔnhwɛ so.\n59Wɔresi Stefano aboɔ no nyinaa na ɔrebɔ mpaeɛ sɛ, “Awurade Yesu, wo nsam na mede me honhom mehyɛ!” 60Afei, ɔbuu nkotodwe teaam denden sɛ, “Awurade, fa wɔn bɔne kyɛ wɔn.” Ɔkaa saa wieeɛ no, ɔwuiɛ.\nASCB : Asomafoɔ 7


2 Samuel 11 | Intanɛt So Bible| Wiase Foforɔ Nkyerɛaseɛ\n11 Na ɛbae sɛ afe kɔ behyiae,+ na bere a ahene fi kɔ ɔsa+ no, Dawid somaa Yoab a ne nkoa ka ne ho ne Israel nyinaa sɛ wɔnkɔsɛe Ammonfo+ na wontwa Raba+ ho nhyia. Saa bere no, Dawid tenaa Yerusalem. 2 Eduu anwummere no, Dawid sɔre fii ne mpa so na ɔkɔnantenantew ahemfie no atifi.+ Ofi ɔdan no atifi hɔ hui+ sɛ ɔbea bi reguare, na ɔbea no ho yɛ fɛ yiye.+ 3 Ɛnna Dawid soma kobisaa ɔbea no ho asɛm,+ na obi kae sɛ: “Ɛnyɛ Eliam*+ ba Bat-Seba,+ Hitini+ Uria+ yere no ni?” 4 Na Dawid somaa abɔfo kɔfaa no.+ Enti ɔbaa ne nkyɛn,+ na ɔne no dae+ bere a na ɔredwira ne ho afi ne ho fĩgu mu.+ Na ɔsan kɔɔ ne fie. 5 Na ɔbea no nyinsɛnee, na ɔsoma kɔka kyerɛɛ Dawid sɛ: “Manyinsɛn.” 6 Ɛnna Dawid soma kɔɔ Yoab nkyɛn kɔka kyerɛɛ no sɛ: “Ma Hitini Uria mmra me nkyɛn.” Na Yoab maa Uria kɔɔ Dawid nkyɛn. 7 Bere a Uria duu Dawid nkyɛn no, obisaa no sɛnea Yoab ne dɔm no ho te, ne sɛnea ɔsa no rekɔ so. 8 Ɛnna Dawid ka kyerɛɛ Uria sɛ: “Kɔ wo fie kɔhohoro wo nan ho.”+ Enti Uria fii ahemfie hɔ kɔe, na wɔde ɔhene akyɛde fi dii n’akyi. 9 Nanso Uria kɔdaa ahemfie pon ano, ɔne ne wura nkoa a aka no nyinaa, na wankɔ ne fie. 10 Na wɔka kyerɛɛ Dawid sɛ: “Uria ankɔ ne fie.” Ɛnna Dawid bisaa Uria sɛ: “Ɛnyɛ ɔkwan na wufi bae? Dɛn nti na woankɔ wo fie?” 11 Na Uria ka kyerɛɛ Dawid sɛ: “Adaka+ no ne Israel ne Yuda tete asese mu, na me wura Yoab ne me wura nkoa+ abobɔ nsra wɔ wuram, na me de, menkɔ me fie nkodidi na mennom na me ne me yere nna anaa?+ Sɛ́ wote ase na wo kra nso te ase yi,+ merenyɛ ade a ɛte saa!” 12 Ɛnna Dawid ka kyerɛɛ Uria sɛ: “Tena ha nnɛ nso, na ɔkyena megya wo kwan ma woakɔ.” Enti Uria tenaa Yerusalem saa da no ne n’adekyee. 13 Na Dawid san frɛɛ no bio ma obedidi nomee wɔ n’anim, na ɔma ɔbowee.+ Nanso anwummere no, ofii adi kɔdaa ne mpa so, ɔne ne wura nkoa, na wankɔ ne fie. 14 Ade kyee anɔpa no, Dawid kyerɛw krataa+ de hyɛɛ Uria nsam sɛ ɔmfa nkɔma Yoab. 15 Ɔkyerɛw wɔ krataa no mu sɛ:+ “Momma Uria nkogyina faako a ɔko no mu yɛ den paa,+ na montwe mo ho mfi n’akyi, na wɔmmɔ no na onwu.”+ 16 Bere a Yoab rehwɛ kurow no, ɔmaa Uria kogyinaa faako a onim sɛ nnɔmmarima wɔ.+ 17 Bere a kurow no mu mmarima fii adi ne Yoab bɛkoe no, dɔm a wɔyɛ Dawid nkoa no bi totɔe, na Hitini Uria nso wui.+ 18 Ɛnna Yoab somae sɛ wɔnkɔka ɔsa no mu nsɛm nyinaa nkyerɛ Dawid. 19 Na ɔhyɛɛ ɔbɔfo no sɛ: “Sɛ woka ɔsa no mu nsɛm nyinaa kyerɛ ɔhene wie, 20 na sɛ ɔhene bo fuw, na obisa wo sɛ, ‘Dɛn nti na mobɛn kurow no saa kɔkoe? Ná munnim sɛ wobefi ɔfasu no so atotow agyan awowɔ mo anaa? 21 Hena na ɔbɔɔ Yerubeset+ ba Abimelek+ kum no? Ɛnyɛ ɔbea na ofi ɔfasu so tow owiyammo bɔɔ no+ ma owui wɔ Tebes?+ Dɛn nti na mobɛn ɔfasu no saa?’ a, wo nso ka sɛ, ‘W’akoa Uria, Hitini no nso awu.’”+ 22 Enti ɔbɔfo no siim kɔe, na ɔkɔkaa asɛm a Yoab de somaa no no nyinaa kyerɛɛ Dawid. 23 Ɔbɔfo no ka kyerɛɛ Dawid sɛ: “Mmarima no ho yɛɛ den sen yɛn; wofi baa yɛn so wuram hɔ, na yetu sãã wɔn ara koduu kurow pon no ano. 24 Na agyantofo no fi ɔfasu no so totow+ baa wo nkoa so, na ɔhene nkoa no bi wuwui, na w’akoa Uria, Hitini no nso awu.”+ 25 Ɛnna Dawid ka kyerɛɛ ɔbɔfo no sɛ: “Eyi na kɔka kyerɛ Yoab, ‘Mma asɛm yi nnyɛ w’ani so bɔne, na nkrante twa+ benkum twa nifa. Ma wo ko no mu nyɛ den wɔ kurow no so, na dwiriw gu.’+ Na hyɛ no den.” 26 Na Uria yere no tee sɛ ne kunu Uria awu, na osuu+ ne wura.+ 27 Bere a ogyam+ no wiei no, ntɛm ara na Dawid soma kɔfaa no baa ne fie, na ɔbɛyɛɛ ne yere.+ Na ɔwoo ɔbabarima maa no. Nanso ade a Dawid yɛe no ansɔ+ Yehowa ani.+\n^ Ɔno ara na wɔfrɛ no “Amiel” wɔ 1Be 3:5 no.


Yehowa—Ɔhwɛ Yɛn, Ɔbɔ Yɛn Ho Ban | Adesua\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italian Sign Language Japanese Japanese Sign Language Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Myanmar Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tamil Tatar Telugu Thai Tigrinya Totonac Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\nYehowa—Ɔhwɛ Yɛn, Ɔbɔ Yɛn Ho Ban\n“Ɔdɔ me nti, me nso megye no. Mɛbɔ ne ho ban, efisɛ onim me din.”—DW. 91:14.\nAdɛn nti na yebetumi aka sɛ Yehowa yɛ ɔyamyefo a ɔma yɛn nea yehia?\nDɛn na Yesu ayɛ de apata nnipa ne Onyankopɔn ntam?\nDɛn na Yehowa yɛ de bɔ wɔn a wɔdɔ no na wotie no no ho ban?\n1, 2. Sɛ nnipa bi da abusua biako mu anaa wɔsom Yehowa mpo a, yɛrentumi nka sɛ wɔn tebea yɛ pɛ. Adɛn ntia?\nYEHOWA ne abusua biara farebae. (Efe. 3:14, 15) Sɛ yɛda abusua biako mu mpo a, ɛno nkyerɛ sɛ yɛn suban ne yɛn nsɛm tebea yɛ pɛ. Ebia wotenaa wo maame ne wo papa nkyɛn kosii sɛ wunyinii. Ebinom nso wɔ hɔ a yare anaa akwanhyia nti wɔn awofo nte ase. Nnipa bi mpo deɛ wonhuu wɔn maame anaa wɔn papa da.\n2 Yehowa asomfo nso yɛ abusua biako. Nanso yɛn a yɛwɔ mu mpo, ɛsono ɔkwan a obiara faa so huu nokware no. Ebia wobɛka sɛ ‘me deɛ wɔwoo me too nokware no mu.’ Sɛ saa a, ɛkyerɛ sɛ w’awofo de Onyankopɔn asɛm duaa wo komam fii wo mmofraase. (Deut. 6:6, 7) Nnipa dodow no ara deɛ ebia Yehowa Adansefo na ɛkaa asɛm no kyerɛɛ wɔn ma wohuu nokware no. Ebia woka saafo no ho.—Rom. 10:13-15; 1 Tim. 2:3, 4.\n3. Dɛn na ɛda amansan nyinaa kɔn mu?\n3 Ɛwom, ɛsono obiara ne ne nsɛm tebea, nanso biribi wɔ hɔ a ɛda amansan nyinaa kɔn mu. Adam asoɔden de bɔne ne sintɔ ne owu asoa yɛn nyinaa. (Rom. 5:12) Yɛn tebea yi nyinaa akyi no, nokware asomfo betumi afrɛ Yehowa sɛ “yɛn Agya” ma ayɛ yiye. Tete no Onyankopɔn nkurɔfo kae sɛ “O Yehowa, wone yɛn Agya.” (Yes. 64:8) Bio, bere a Yesu rekyerɛ ɔkwan a yɛbɛfa so abɔ mpae no, ofii ase sɛ: “Yɛn Agya a wowɔ soro, wo din ho ntew.”—Mat. 6:9.\n4, 5. Dɛn na ɛbɛboa yɛn ma yɛadɔ yɛn soro Agya Yehowa paa?\n4 Yɛn soro Agya no hwɛ n’asomfo anokwafo na ɔbɔ wɔn ho ban. Odwontofo no kaa asɛm bi, na eyi ma yehu adwene a Yehowa wɔ wɔ ne nkoa ho. Ɔkae sɛ: “Ɔdɔ me nti, me nso megye no. Mɛbɔ ne ho ban, efisɛ onim me din.” (Dw. 91:14) Nokwasɛm ne sɛ Yehowa Nyankopɔn bɔ ne nkurɔfo ho ban sɛnea ɛbɛyɛ a wɔn atamfo rentɔre wɔn ase.\n5 Ɛnde, momma yɛnhwɛ nneɛma abiɛsa bi a ɛbɛma yɛadɔ yɛn soro Agya no paa: (1) Ɔma yɛn nea yehia. (2) Ɔbɔ yɛn ho ban. (3) Ɔyɛ yɛn adamfo paa. Bere a yɛresusuw saa nsɛm yi ho no, momma yɛnhwɛ sɛnea yɛne Onyankopɔn ntam betumi ayɛ papa ne nea yɛbɛyɛ ahyɛ yɛn soro Agya no anuonyam. Afei nso wubetumi abisa wo ho sɛ, ‘Nhyira bɛn na Yehowa asiesie ama wɔn a wɔka ba ne ho?’—Yak. 4:8.\nYEHOWA YI NE YAM HWƐ YƐN\n6. Ade biako bɛn nti na yebetumi aka sɛ “akyɛde pa” biara fi Yehowa hɔ?\n6 Osuani Yakobo kyerɛwee sɛ: “Akyɛde pa ne adekyɛde a ɛyɛ pɛ biara fi soro; efi hann Agya no nkyɛn.” (Yak. 1:17) Akyɛde kɛse biako a Yehowa de ama yɛn ne nkwa. (Dw. 36:9) Sɛ yɛde yɛn nkwa yɛ Onyankopɔn apɛde a, ɛnnɛ mpo yebetwa so aba pii, na daakye nso yebenya daa nkwa wɔ wiase foforo no mu. (Mmeb. 10:22; 2 Pet. 3:13) Nanso sɛ yɛhwɛ Adam asoɔden ne ne nsunsuanso a, yɛbɛyɛ dɛn anya nhyira a ɛte saa?\n7. Dɛn na Onyankopɔn ayɛ a enti yetumi fa no adamfo?\n7 Yehowa ma yɛn nea yehia wɔ akwannuasa nyinaa so. Wo deɛ yɛnhwɛ, ɛnyɛ Yehowa adom a anka yɛwɔ he? Yɛn nyinaa yɛ abɔnefo, na sintɔ mu na Adam woo yɛn. (Rom. 3:23) Nanso esiane sɛ Yehowa dɔ yɛn nti, ɔno ankasa tuu anammɔn bi a ɛbɛma yɛatumi ne no afa adamfo a emu yɛ den. Ɔsomafo Yohane kyerɛwee sɛ: “Eyi mu na woyii Onyankopɔn dɔ adi wɔ yɛn ho, efisɛ Onyankopɔn somaa ne Ba a ɔwoo no koro no baa wiase sɛ yɛmfa ne so nnya nkwa. Eyi mu na ɔdɔ no wɔ, ɛnyɛ sɛ yɛn na yɛdɔɔ Onyankopɔn, na mmom ɔno na ɔdɔɔ yɛn na ɔsomaa ne Ba bae sɛ ɔmfa ne nkwa mmɛbɔ afɔre mpata mma yɛn bɔne.”—1 Yoh. 4:9, 10.\n8, 9. Abraham ne Isak bere so no, dɛn na Yehowa yɛe a ɛkyerɛ sɛ ɔma ne nkoa nea wohia? (Hwɛ mfonini a ɛwɔ adesua yi mfiase no.)\n8 Aka bɛyɛ mfe 1,900 ma wɔawo Yesu no, biribi sii Abraham asetenam. Ɛma yehu nhyehyɛe a Yehowa ayɛ sɛnea ɛbɛyɛ a ahobrɛasefo benya daa nkwa. Hebrifo 11:17-19 kyerɛkyerɛ asɛm no mu. Ɛka sɛ: “Gyidi nti bere a wɔsɔɔ Abraham hwɛe no, ɔde Isak bɔɔ afɔre wiei koraa ne sa, na ɔbarima a na ɔde anigye agye bɔhyɛ ahorow no yɛe sɛ ɔde ne ba koro no rebɔ afɔre, ɛwom sɛ na wɔaka akyerɛ no sɛ: ‘Nea wɔbɛfrɛ no “w’aseni” no nam Isak so na ɛbɛba.’ Nanso ohui sɛ Onyankopɔn betumi anyan no afi awufo mu mpo; na ɛno mu nso na ne nsa kaa no wɔ sɛnkyerɛnne kwan so.” Yehu ne sɛso wɔ Yehowa ho. Oyii ne yam de ne Ba Yesu Kristo bɔɔ afɔre maa adesamma.—Monkenkan Yohane 3:16, 36.\n9 Wo deɛ hwɛ, wɔde Isak bɔɔ afɔre wiei koraa ne sa, enti bere a amma so no, hwɛ sɛnea obegu ahome afa! Bere a Onyankopɔn de odwennini sii Isak ananmu bɔɔ afɔre no, ɛbɛyɛ sɛ Isak daa Onyankopɔn ase papaapa. (Gen. 22:10-13) Ɛnyɛ nwonwa sɛ Abraham frɛɛ hɔ “Yehowa-Yire.” Nea ɛkyerɛ ankasa wɔ Hebri mu ne “Yehowa Bɛma.”—Gen. 22:14.\nWAMA YƐN MPATADE\n10, 11. Henanom na wodi “mpata som adwuma” no mu akoten, na sɛn na wɔreyɛ no?\n10 Sɛ yɛtɔ yɛn bo ase hwɛ nea Yehowa ayi ne yam de ama yɛn nyinaa a, yehu sɛ Yesu Kristo afɔre no adi dwumasono bi paa wɔ yɛn asetenam. Saa na Paulo huu no, na ɔkyerɛwee sɛ: “Eyi ho na yɛabu atɛn, sɛ obiakofo wu maa obiara; ɛnde na obiara awu; na owu maa obiara na wɔn a wɔte ase no antena ase amma wɔn ho bio, na mmom wɔatena ase ama nea owu maa wɔn na wonyan no no.”—2 Kor. 5:14, 15.\n11 Ná tete Kristofo no dɔ Onyankopɔn, na na ɛyɛ wɔn dɛ paa sɛ wɔanya kwan resom no, enti wɔde wɔn koma nyinaa soo “mpata som adwuma” no mu. Saa adwuma yi ne asɛnka ne asuafoyɛ adwuma no. Eyi buee kwan maa asomdwoe baa ahobrɛasefo ne Onyankopɔn ntam ma wɔbɛyɛɛ ne nnamfo, na ne korakora no, wɔbɛyɛɛ ne honhom fam mma. Ɛnnɛ nso ɔsom adwuma koro yi ara na Yehowa asomfo a wɔasra wɔn no reyɛ. Wɔyɛ Onyankopɔn ne Kristo ahemmɔfo, na wɔnam asɛnka adwuma no so aka nnipa ahobrɛasefo aba Yehowa nkyɛn ma wɔabɛyɛ n’asomfo.—Monkenkan 2 Korintofo 5:18-20; Yoh. 6:44; Aso. 13:48.\n12, 13. Dɛn na yebetumi ayɛ de akyerɛ sɛ yɛn ani sɔ nea Yehowa ayɛ ama yɛn nyinaa?\n12 Nguan foforo no ani sɔ nea Yehowa ayɛ ama wɔn nyinaa, enti wɔde wɔn ntama akɔbɔ wɔn a wɔasra wɔn no de ano ne wɔn reka Ahenni ho asɛmpa no. Ade biako a ɛboa yɛn wɔ asɛmpaka adwuma no mu ne Bible. Eyi nso yɛ akyɛde nwonwaso a Onyankopɔn de ama yɛn. (2 Tim. 3:16, 17) Sɛ yɛde Onyankopɔn Asɛm no di dwuma yiye wɔ asɛnka mu a, yɛboa afoforo ma wɔde wɔn nan si nkwa kwan no so. Yehowa ama yɛn biribi foforo nso a ɛboa yɛn wɔ asɛnka adwuma no mu. Ɛno ne honhom kronkron. (Sak. 4:6; Luka 11:13) Sɛ yɛhwɛ Yehowa Adansefo afe nhoma biara mu a, yehu sɛ asɛnka adwuma no resow aba paa. Ɛyɛ akwannya kɛse paa sɛ yɛbɛyɛ saa adwuma yi bi de ahyɛ yɛn soro Agya Yamyefo no anuonyam!\n13 Nea Onyankopɔn ayɛ ama yɛn nyinaa nti, ɛsɛ sɛ yɛn mu biara bisa ne ho sɛ: ‘Mayi me yam reyɛ ɔsom adwuma no sɛnea ɛbɛyɛ a Yehowa behu sɛ m’ani sɔ nea wayɛ ama me nyinaa? Dɛn na mɛyɛ na matumi ayɛ asɛnka adwuma no yiye?’ Ade biako a yɛde bɛkyerɛ sɛ yɛn ani sɔ nea Onyankopɔn ayɛ ama yɛn ne sɛ yɛde Ahenni no bedi kan wɔ yɛn asetenam. Yɛyɛ saa a, Yehowa nso bɛma yɛn nsa aka nea yehia nyinaa. (Mat. 6:25-33) Sɛ yɛhwɛ nneɛma a Yehowa de adom yɛn yi a, wunhu sɛ ɛsɛ sɛ yɛyɛ nea yebetumi biara ma ne koma tɔ ne yam?—Mmeb. 27:11.\n14. Dɛn na Yehowa yɛ de kyerɛ sɛ ɔyɛ Ogyefo ampa?\n14 Odwontofo Dawid too dwom sɛ: “Me de, meyɛ mmɔborɔni ne ohiani. Yehowa na odwen me ho. Wone me boafo ne me Gyefo.” (Dw. 40:17) Yɛwɔ adanse pii a ɛkyerɛ sɛ Yehowa gye ne nkurɔfo, ɛnkanka bere a atamfo atu wɔn ani asi wɔn so retaa wɔn denneennen no. Sɛ yɛhwɛ sɛnea Onyankopɔn so yɛn mu wɔ mmere a ɛte saa mu ne nneɛma dodow a ɔde hyɛ yɛn gyidi den a, yenhu aseda koraa a yɛmfa mma no!\nYEHOWA BƆ YƐN HO BAN\n15. Ɔkwan bɛn so na agya a ɔdɔ ne ba bɔ ne ho ban? Ma nhwɛso.\n15 Agya bi dɔ ne mma a, ɛnyɛ nea mmofra no hia nko ara na ɔde ma wɔn na mmom ɔbɔ wɔn ho ban nso. Sɛ mmofra no bi rekɔ asiane ho a, ayamhyehye a ɔde bɛso no mu no, wuhu sɛ abofra no da ne koma so paa. Onua bi kaa asiane bi a ɛtoo no wɔ ne mmofraase. Ɔkae sɛ da bi ɔne ne papa kɔɔ asɛnka. Bere a wɔpɔn asɛnka a wɔrekɔ fie no, wɔkɔtoo nsu bi a ɛsɛ sɛ wotwa. Saa da no na osu atɔ ma nsu no ayiri atɛm so. Ná abotan tintim nsu no mu, na abofra no dii ne papa anim yɛe sɛ ɔrehuruw asi ɔbotan biako so. Nanso ne nan ansi yiye na ɔpatiriw tɔɔ nsu no mu. Sɛ ɛnyɛ ne papa na ɔyɛɛ ntɛm soo no mu twee no a, anka nsu no de no kɔe. Saa ara na yɛn soro Agya no bɔ yɛn ho ban fi Satan ne ne wiase bɔne yi ho. Ampa, Yehowa ne Bammɔfo Kunini no; n’akyi no, obiara nni hɔ.—Mat. 6:13; 1 Yoh. 5:19.\n16, 17. Bere a Israelfo ne Amalekfo reko no, dɛn na Yehowa yɛe de bɔɔ wɔn ho ban?\n16 Sɛ yɛpɛ sɛ yehu sɛnea Yehowa bɔ ne nkurɔfo ho ban a, yɛnhwɛ nea ɔyɛe bɛyɛ mfe 1,513 ansa na Kristo reba. Saa bere no ogyee Israelfo fii Egypt nkoasom mu, na ɔbɔɔ wɔn ho ban de wɔn faa Po Kɔkɔɔ no mu. Afei Israelfo faa sare so de wɔn ani kyerɛɛ Bepɔw Sinai, na bere a woduu Refidim no, wɔsoɛɛ hɔ.\n17 Esiane nkɔmhyɛ a ɛwɔ Genesis 3:15 no nti, yebetumi aka sɛ na Satan awe ahinam so sɛ ɔbɛfa akwannuasa nyinaa so adwɛre Israel man no. Ná Amalekfo ne Onyankopɔn nkurɔfo nka, enti Satan yɛe sɛ ɔbɛfa wɔn so ako atia Onyankopɔn nkurɔfo. (Num. 24:20) Yehowa nso maa ne homene so, na ɔfaa Yosua, Mose, Aaron ne Hur so bɔɔ ɔman no ho ban. Yosua ne Amalekfo no de sii ani. Saa bere no nyinaa na Mose, Aaron ne Hur te koko bi so wɔ nkyɛn baabi. Bere a ɔko no gyina mu no, sɛ Mose ma ne nsa so a, na Israelfo no redi Amalekfo no so nkonim. Sɛ Mose nsa gyene na ɛreba fam a, na Aaron ne Hur aso mu. Enti “Yosua de nkrante dii Amalek ne ne dɔm so.” Saa kwan yi na Yehowa faa so boaa ne nkurɔfo na ɔbɔɔ wɔn ho ban. (Ex. 17:8-13) Ɛno akyi no, Mose sii afɔremuka wɔ hɔ na ɔtoo din “Yehowa-Nisi.” Nea ɛkyerɛ ankasa ne “Yehowa Ne Me Guankɔbea.”—Monkenkan Exodus 17:14, 15.\nWAGYE YƐN AFI SATAN NSAM\n18, 19. Ɔkwan bɛn so na Onyankopɔn bɔ ne nkurɔfo ho ban nnansa yi?\n18 Wɔn a wɔdɔ Yehowa na wɔyɛ aso tie no no, ɔno nso ayɛ krado sɛ ɔbɛbɔ wɔn ho ban. Sɛnea Onyankopɔn bɔɔ Israelfo ho ban wɔ Refidim no, yɛn nso sɛ yɛn atamfo tu wɔn ani si yɛn so a, yɛdan kɔ Onyankopɔn hɔ ma ɔbɔ yɛn ho ban. Yehowa ayɛ pii de abɔ ne nkurɔfo ho ban agye wɔn afi Ɔbonsam nsam. Adanse pii wɔ hɔ a ɛkyerɛ sɛ Onyankopɔn bɔ yɛn nuanom Kristofo ho ban bere a wɔatwe wɔn ho afi wiase amansɛm ne amanyɔsɛm ho no. Eyi ho nhwɛso ne nea ɛkɔɔ so wɔ Nasi nniso ase wɔ Germany ne aman foforo so no. Sɛ yɛkenkan yɛn nuanom asetenam nsɛm ne osuahu a ɛwɔ afe nhoma (Yearbook) mu na yehu sɛnea Onyankopɔn bɔ ne nkurɔfo ho ban wɔ ɔtaa bere mu a, ɛboa ma yehu sɛ ampa-ne-ampa ara Yehowa ne yɛn Guankɔbea, na yɛde yɛn werɛ hyɛ ne mu.—Dw. 91:2.\nSɛ yɛkɔ amanehunu mu a, Yehowa betumi afa yɛn mfɛfo gyidifo so ahyɛ yɛn den (Hwɛ nkyekyɛm 18-20)\n19 Yehowa nam n’ahyehyɛde no ne nhoma ahorow so kaakae yɛn nneɛma pii, na eyi nso bɔ yɛn ho ban. Wo deɛ yɛnhwɛ nkaesɛm a yɛn nsa ka nnansa yi. Ɛnnɛ ahohwibra ne aguamansɛm abɔ wiase no dam, nanso Yehowa ama yɛn nkaesɛm ne afotusɛm a ɛbɛboa yɛn ma yɛn ani ada hɔ na yɛamfa yɛn ho amfɔrefɔre saa nneɛma no. Ɛho nhwɛso ni: Yɛn soro Agya no ama yɛahu asiane a ɛwɔ Intanɛt so fekubɔ mu ne nea yɛbɛyɛ atwe yɛn ho afi fekubɔne ho. *—1 Kor. 15:33.\n20. Afotu ne ahobammɔ bɛn na yenya wɔ Kristofo asafo no mu?\n20 Dɛn na yɛbɛyɛ de akyerɛ sɛ ampa ara ‘Yehowa na ɔrekyerɛkyerɛ yɛn’? Ade biako ne sɛ yebedi n’ahyɛde nyinaa so. (Yes. 54:13) Yɛn asafo ahorow no ayɛ sɛ hintabea. Adɛn ntia? Ɛhɔ na yenya ahobammɔ ne akwankyerɛ, na ɛhɔ ara nso na asafo mu mpanyimfo de Kyerɛwnsɛm no tu yɛn fo. (Gal. 6:1) Yehowa de mpanyimfo no ama sɛ “akyɛde,” na ɔnam wɔn so hwɛ yɛn so yiye. (Efe. 4:7, 8) Ɛnde, sɛ mpanyimfo tu yɛn fo a, dɛn na ɛsɛ sɛ yɛyɛ wɔ ho? Ɛsɛ sɛ yɛbrɛ yɛn ho ase tie wɔn. Yɛyɛ saa a, Onyankopɔn behyira yɛn.—Heb. 13:17.\n21. (a) Dɛn na ɛsɛ sɛ yɛn mu biara si ne bo sɛ ɔbɛyɛ? (b) Dɛn na yebesua wɔ adesua a edi hɔ no mu?\n21 Enti momma yensi yɛn bo sɛ yɛbɛma yɛn soro Agya no de ne honhom kronkron aboa yɛn ma yɛadi n’ahyɛde so. Bio, ehia sɛ yegye bere hwɛ nea Yesu Kristo bɛyɛe na yɛyere yɛn ho di n’anammɔn akyi. Yesu nyaa akatua kɛse efisɛ odii nokware kosii owuo mu. (Filip. 2:5-11) Sɛ yesuasua Yesu na yɛde yɛn koma nyinaa to Yehowa so a, obehwie ne nhyira agu yɛn so. (Mmeb. 3:5, 6) Enti momma yɛnkɔ so ara mfa yɛn ho nto Yehowa so, efisɛ ɔno na oyi ne yam hwɛ yɛn bɔ yɛn ho ban; n’akyi no obiara nni hɔ. Ɛnyɛ wo dɛ sɛ woanya hokwan kɛse sei resom Onyankopɔn a ɔte saa? Ɛnde, sɛ yɛka sɛ Yehowa yɛ yɛn adamfo a ɛkyerɛ sɛn? Yebenya eyi ho mmuae wɔ asɛm a edi hɔ no mu, na ɛbɛhyɛ ɔdɔ a yɛwɔ ma Yehowa no mu kena.\n^ nky. 19 Sɛ worepɛ nsɛm a ɛte saa a, hwɛ asɛm a wɔato din “Fa Intanɛt Di Dwuma Yiye” wɔ August 15, 2011, Ɔwɛn-Aban no kratafa 3-5. Bio nso, hwɛ asɛm a wɔato din “Hwɛ Yiye wɔ Ɔbonsam Mfiri Ho!” ne “Gyina Pintinn na Kwati Ɔbonsam Mfiri!” wɔ August 15, 2012, Ɔwɛn-Aban no kratafa 20-29.


Yona Suaa Mmɔborɔhunu Ho Ade Wɔ Niniwe | Gyidi a Edi Mũ\nOsuaa Mmɔborɔhunu Ho Ade\n1. Ɔkwan bɛn na na Yona rebetwa, na na ɔte nka dɛn wɔ baabi a na ɔrekɔ no ho?\nYONA nyaa bere pii susuw nneɛma ho. Ná ɔde bɛyɛ ɔsram biako anaa nea ɛboro saa mpo rebɛnantew atwa kwan a ne tenten bɛboro kilomita 800. Nea edi kan no, na ɛsɛ sɛ osi gyinae sɛ ɔbɛfa ɔkwan a ɛyɛ tiaa anaasɛ ɔbɛfa nea ɛware a ɛso nyɛ hu so, na afei wafa abon mu na wadi aforosian wɔ mmepɔw pii so. Ɛbɛyɛ sɛ na ɔbɛfa Siria Anhweatam kɛse no ano, atwa nsubɔnten bi te sɛ Eufrate asubɔnten kɛse no, na wahwehwɛ dabere wɔ ananafo mu wɔ nkurow ne nkuraa a ɛwɔ Siria, Mesopotamia, ne Asiria no mu. Bere a na ade rekye na ade resa no, na ɔredwinnwen baabi a ɔrekɔ a na osuro kɔkɔɔkɔ—Niniwe kurow—a na ɔrebɛn ho no ho.\n2. Dɛn na ɛmaa Yona hui sɛ ɔrentumi nguan mfi adwuma a na wɔde ama no no ho?\n2 Ade biako a na Yona nim pefee ne sɛ: Ná ɔrentumi nguan mfi adwuma a wɔde ama no no ho. Ná wayɛ saa pɛn. Sɛnea yehui wɔ nhoma yi ti dumiɛnsa no mu no, Yehowa tɔɔ ne bo ase kyerɛkyerɛɛ Yona. Ɔnam ahum kɛse bi a ɔma ɛbɔe wɔ po so ne apataa kɛse bi a ɔfaa no so gyee no nkwa anwonwakwan so no so na ɛyɛɛ saa. Nnansa akyi no, apataa kɛse no kɔfee Yona too mpoano a na ɔda so te nkwa mu. Afei, Yona ho dwiriw no ma ɔyɛɛ osetie.—Yona ti 1, 2.\n3. Su bɛn na na Yehowa ada no adi akyerɛ Yona, nanso asɛmmisa bɛn na ɛsɔre?\n3 Bere a Yehowa ka kyerɛɛ Yona sɛ ɔnkɔ Niniwe ne mprenu so no, odiyifo no yɛɛ osetie de n’ani kyerɛɛ apuei fam twaa kwantenten no. (Monkenkan Yona 3:1-3.) Nanso, so na nteɛso a Yehowa de ama no no ama wasesa koraa? Sɛ nhwɛso no, na Yehowa ada mmɔborɔhunu adi akyerɛ no, wamma nsu amfa no, wantwe n’aso wɔ atua a ɔtewee no ho, na na wama no hokwan foforo nso. Eyi nyinaa akyi no, so na Yona asua sɛ ɔbɛda mmɔborɔhunu adi akyerɛ afoforo? Mpɛn pii no, ɛyɛ den ma nnipa a yɛtɔ sin sɛ yɛbɛda mmɔborɔhunu adi. Momma yɛnhwɛ nea yebetumi asua afi Yona hɔ wɔ nea ɔyɛe wɔ ne haw no ho.\nAtemmusɛm ne Nea Wɔyɛe Wɔ Ho Ma Ɛyɛɛ Nwonwa\n4, 5. Dɛn nti na Yehowa frɛɛ Niniwe sɛ “kuropɔn,” na dɛn na ɛno ma yehu fa no ho?\n4 Yona anhu Niniwe sɛnea na Yehowa hu no no. Yɛkenkan sɛ: “Na Niniwe yɛ kurow kɛse wɔ Onyankopɔn ani so.” (Yona 3:3) Yehowa frɛɛ “Niniwe” sɛ “kuropɔn” mprɛnsa wɔ Yona nhoma no mu. (Yona 1:2; 3:2; 4:11) Dɛn nti na na saa kurow yi yɛ kɛse, anaasɛ ɛyɛ titiriw ma Yehowa?\n5 Ná Niniwe yɛ tete kurow, na na ɛka nkurow a edi kan a Nimrod kyekyee wɔ Nsuyiri no akyi no ho. Ná ɛyɛ ɔmantam kɛse a ɛda adi sɛ na nkurow foforo pii wom, na na ebegye obi nnansa na ɔde anantew afi ti akosi ti. (Gen. 10:11; Yona 3:3) Ná asɔredan akɛse, afasu atenten, ne adan foforo a ɛyɛ fɛ wɔ Niniwe. Nanso, ɛnyɛ eyi mu biara na ɛmaa kurow no yɛɛ kurow titiriw maa Yehowa Nyankopɔn. Nea na ɛho hia no no ne nnipa a wɔwom no. Ná nnipa pii wɔ Niniwe kurow no mu sen nkurow foforo a na ɛwɔ hɔ saa bere no nyinaa. Bɔne a na nkurɔfo no reyɛ nyinaa akyi no, na Yehowa dwen wɔn ho. Yehowa bu nnipa nkwa, na ɔdɔ obiara, na ne yam a anka obiara asakra abɛyɛ nea ɛteɛ.\nYona hui sɛ Niniwe yɛ kurow kɛse a bɔne ahyɛ mu mã\n6. (a) Ɛbɛyɛ sɛ dɛn na ɛmaa ehu kaa Yona wɔ Niniwe? (Hwɛ ase hɔ asɛm no nso.) (b) Dɛn na yesua fi Yona hɔ wɔ asɛnka adwuma a ɔyɛe no ho?\n6 Bere a awiei koraa Yona duu Niniwe no, ɛbɛyɛ sɛ kurow no mu nnipa a na wɔn dodow boro 120,000 no maa ehu kaa no kɛse. * Ɔde da koro faa kurow no mu koduu baabi a na nnipa pii redi akɔneaba no, na ebia na ɔrepɛ baabi a nnipa dɔɔso na waka n’asɛm no wɔ hɔ. Ná ɔbɛyɛ dɛn aka asɛm no akyerɛ saa nkurɔfo no? So na wasua Asiria kasa no? Anaasɛ Yehowa faa anwonwakwan so ma otumi kaa saa kasa no? Ɛno de, yennim. Ebetumi aba sɛ Yona kaa asɛm no wɔ ne kurom kasa Hebri mu ma obi kyerɛɛ ase maa Niniwefo no. Sɛnea ɛte biara no, na n’asɛm no yɛ tiawa, na ɛda adi sɛ na ɛyɛ nea nkurɔfo no ani rennye ho. Ɔkae sɛ: “Aka adaduanan na wɔadan Niniwe kurow yi abutuw.” (Yona 3:4) Ɔde akokoduru kaa asɛm no mpɛn pii. Ɔnam saa a ɔyɛe no so daa akokoduru ne gyidi kɛse adi, na Kristofo a wɔwɔ hɔ nnɛ hia saa su ahorow no kɛse sen bere biara.\nNá Yona asɛm no yɛ tiawa, na ɛda adi sɛ na ɛyɛ nea nkurɔfo no ani rennye ho\n7, 8. (a) Niniwefo no yɛɛ wɔn ade dɛn wɔ asɛm a Yona kae no ho? (b) Dɛn na Niniwe hene no yɛe wɔ asɛm a na Yona reka no ho?\n7 Niniwefo tiee asɛm a na Yona reka no. Ɛda adi sɛ, ebia n’adwene yɛɛ no sɛ nkurɔfo no bo befuw no na wɔayɛ no basabasa. Nanso, anwonwasɛm bi sii. Nkurɔfo no de asɛm a wotiei no yɛɛ adwuma! N’asɛm no trɛw ntɛmntɛm. Ankyɛ koraa na kurow no mufo nyinaa fii ase sɛ wɔrebɔ ɔsɛe a na Yona rehyɛ ho nkɔm no ho nkɔmmɔ. (Monkenkan Yona 3:5.) Asikafo ne ahiafo, wɔn a wɔn ho yɛ den ne wɔn a wonni ahoɔden, mmofra ne mpanyin nyinaa nuu wɔn ho. Wodii mmuada. Ankyɛ na ɔhene no tee sɛ ne nkurɔfo no anu wɔn ho wɔ wɔn bɔne ho.\nNá Yona hia akokoduru ne gyidi a ɔde bɛka asɛm no wɔ Niniwe\n8 Bere a ɔhene no tee asɛm a Yona reka no, ɔno nso nuu ne ho. Onyankopɔn ho suro kaa ɔhene no, na ɔsɔre fii n’ahengua so yii n’ahentade guu hɔ hyɛɛ atade a na ne nkurɔfo ahyɛ no bi, na “ɔtenaa nsõ mu.” Ɔhene no ne ne “mpanyimfo,” anaa ne mmapɔmma hyɛɛ mmara sɛ ne nkurɔfo no nyinaa nni mmuada. Ɔhyɛe sɛ obiara mfura atweaatam, a na nyɛmmoa mpo ka ho. * Ofi ahobrɛase mu gye toom sɛ ne nkurɔfo no di fɔ wɔ bɔne ne awudi ho. Bere a ɔhene no rekyerɛ n’adwene sɛ ebia nokware Nyankopɔn no hu sɛ wɔanu wɔn ho a, obehu wɔn mmɔbɔ no, ɔkae sɛ: ‘Ebia Onyankopɔn bɛtwe n’abufuhyew no asan, na yɛanwuwu.’—Yona 3:6-9.\n9. Asɛm a ɛnyɛ nokware bɛn na nnipa a wɔkyerɛ wɔn adwene wɔ nsɛm ho aka afa Niniwefo ho, nanso yɛyɛ dɛn hu sɛ ɛyɛ mfomso sɛ wɔka saa?\n9 Nnipa bi a wɔkyerɛ wɔn adwene wɔ nsɛm ho ka sɛ wonnye nni sɛ na Niniwefo betumi anu wɔn ho ntɛm saa. Nanso, Bible ho abenfo bi aka sɛ ɛnyɛ nwonwa sɛ tetefo a na wɔwɔ gyidihunu na wɔn ani gye basabasayɛ ho no bɛyɛ biribi a ɛte saa. Afei nso, yenim sɛ ɛyɛ mfomso sɛ wɔn a wɔkyerɛ wɔn adwene wɔ nsɛm ho no bɛka nea wɔkae no, efisɛ Yesu Kristo ankasa kaa Niniwefo no ahonu no ho asɛm akyiri yi. (Monkenkan Mateo 12:41.) Ná Yesu nim nea ɔreka, efisɛ bere a na asɛm no rekɔ so no, na ɔte soro na ohuu ne nyinaa. (Yoh. 8:57, 58) Nokwasɛm ne sɛ, ɛnsɛ sɛ yenya adwene da sɛ nkurɔfo ntumi nsakra wɔn adwene—ɛmfa ho sɛnea ebia yebu wɔn sɛ wɔn tirim yɛ den no. Yehowa nkutoo na otumi hu nea ɛwɔ nnipa koma mu.\nNsonsonoe a Ɛwɔ Onyankopɔn Mmɔborɔhunu ne Nnipa Atemmu a Ɛyɛ Katee Mu\n10, 11. (a) Yehowa yɛɛ n’ade dɛn wɔ adwensakra a Niniwefo no nyae no ho? (b) Dɛn nti na yebetumi anya ahotoso sɛ Yehowa anni mfomso wɔ atemmu no ho?\n10 Yehowa yɛɛ n’ade dɛn wɔ Niniwefo adwensakra no ho? Yona kyerɛw akyiri yi sɛ: “Nokware Nyankopɔn huu wɔn nneyɛe, sɛ wɔasan afi wɔn akwammɔne so, enti nokware Nyankopɔn sesaa n’adwene wɔ ɔhaw a ɔkae sɛ ɔde bɛba wɔn so no ho, na wanyɛ wɔn hwee.”—Yona 3:10.\n11 So eyi kyerɛ sɛ Yehowa hui sɛ mfomso wɔ atɛn n’ankasa kae sɛ obebu Niniwefo no mu? Dabi. Bible ka sɛ Yehowa atemmu yɛ pɛ. (Monkenkan Deuteronomium 32:4.) Yehowa amma ne bo ankɔ so amfuw Niniwefo no bio. Ohuu nsakrae a na nkurɔfo no ayɛ no, na ohui sɛ ɛho nhia sɛ ɔde asotwe a na wayɛ n’adwene sɛ ɔde bɛba wɔn so no ba wɔn so bio. Yehowa yɛɛ n’adwene sɛ ɔbɛda mmɔborɔhunu adi akyerɛ wɔn.\n12, 13. (a) Ɔkwan bɛn so na Yehowa da no adi sɛ ɔwɔ ntease, otumi sakra n’adwene, na ɔwɔ mmɔborɔhunu? (b) Dɛn nti na na nkɔm a Yona hyɛe no nyɛ atoro?\n12 Yehowa nyɛ Onyankopɔn a ɔyɛ katee a onnwen afoforo ho na ne tirim yɛ den, sɛnea nyamesom akannifo taa ma nkurɔfo nya ne ho adwene no. Mmom no, ɔwɔ ntease, otumi sesa n’adwene, na ɔwɔ mmɔborɔhunu. Sɛ osi gyinae sɛ ɔbɛtwe nnebɔneyɛfo aso a, odi kan ma n’ananmusifo a wɔwɔ asase so bɔ wɔn kɔkɔ, efisɛ nea n’ani gye ho ne sɛ obehu sɛ nnebɔneyɛfo reyɛ nea Niniwefo no yɛe no, sɛ́ wobenu wɔn ho na wɔasakra wɔn akwan. (Hes. 33:11) Yehowa ka kyerɛɛ odiyifo Yeremia sɛ: “Bere biara a mɛkasa atia ɔman bi ne ahenni bi sɛ metutu ase na madwiriw agu asɛe no no, sɛ ɔman no dan fi ne bɔne a mekasa tiae no ho a, me nso migyae mmusu a mebɔɔ me tirim sɛ mede bɛba wɔn so no.”—Yer. 18:7, 8.\nOnyankopɔn ani gye ho sɛ obehu sɛ nnebɔneyɛfo anu wɔn ho na wɔasakra wɔn akwan sɛnea Niniwefo yɛe no\n13 So na nkɔm a Yona hyɛe no yɛ atoro? Dabi; efisɛ ɛbɔɔ nkurɔfo no kɔkɔ wɔ nea sɛ wɔansakra wɔn adwene a na ɛbɛba wɔn so no ho. Ná saa kɔkɔbɔ no fa Niniwefo akwammɔne a akyiri yi wɔsakra fii ho no ho. Sɛ na Niniwefo no san kɔfa wɔn akwammɔne no so bio a, na Onyankopɔn de saa atemmu no bɛba wɔn so. Saa pɛpɛɛpɛ na ɛbae akyiri yi.—Sef. 2:13-15.\n14. Dɛn na Yona yɛe wɔ mmɔborɔhunu a Yehowa daa no adi kyerɛɛ Niniwefo no ho?\n14 Bere a ɔsɛe no amma wɔ bere a na Yona hwɛ kwan no, dɛn na ɔyɛe? Yɛkenkan sɛ: “Nanso Yona ani annye asɛm no ho koraa, na ne bo fuwii.” (Yona 4:1) Yona bɔɔ mpae bi mpo a na ɛte sɛ nea ɔreka ade nyinaa so Tumfoɔ no anim! Yona kae sɛ ohui a anka ɔtenaa ne fie wɔ n’asase so. Ɔkyerɛe sɛ, na onim dedaadaw sɛ Yehowa remfa amanehunu mma Niniwefo so, na ɔkae mpo sɛ ɛno nti na mfiase no anka ɔreguan akɔ Tarsis no. Afei ɔsrɛe sɛ onwu, na ɔkae sɛ eye sɛ obewu sen sɛ ɔbɛtena nkwa mu.—Monkenkan Yona 4:2, 3.\n15. (a) Ɛbɛyɛ sɛ dɛn na ɛmaa Yona bo fuwii, ne werɛ howee, na ɔtee nka sɛ n’anim agu ase? (b) Ɔkwan bɛn so na Yehowa ne ne diyifo a na wahaw no dii?\n15 Dɛn na na ɛrehaw Yona? Yɛrentumi nhu nea na ɔredwinnwen ho no nyinaa, nanso yenim sɛ na Yona aka ɔsɛe a na ɛreba Niniwe so no ho asɛm akyerɛ saa nkurɔfo no nyinaa. Wogyee asɛm a ɔkae no dii. Na afei na ɔsɛe no mma. So na osuro sɛ wobedi no ho fɛw anaasɛ wɔbɛfrɛ no atoro diyifo? Sɛnea ɛte biara no, n’ani annye adwensakra a nkurɔfo no nyae anaa mmɔborɔhunu a Yehowa daa no adi no ho. Mmom no, ɛte sɛ nea ne bo fuwii kɛse, ne werɛ howee, na ɔtee nka sɛ n’anim agu ase. Nanso, ɛda adi sɛ Onyankopɔn a Yona som no no a ɔwɔ mmɔborɔhunu no kɔɔ so huu adepa wɔ saa odiyifo a na wahaw no ho. Sɛ́ anka Yehowa bɛtwe Yona aso sɛ wabu no animtiaa no, obisaa odiyifo no asɛm biako a ɛma ɔhwehwɛɛ ne ho mu yiye. Obisaa no sɛ: “Wususuw sɛ eye sɛ wo bo fuw?” (Yona 4:4) So Yona maa no mmuae mpo? Bible no nka.\n16. Akwan bɛn so na ebetumi aba sɛ ebinom ne Onyankopɔn adwene renhyia, na dɛn na yebetumi asua afi Yona asɛm no mu?\n16 Ɛnyɛ den sɛ yebegyina Yona nneyɛe so abu no fɔ, nanso ɛsɛ sɛ yɛkae sɛ ɛnyɛ nwonwa sɛ ɛbɛba sɛ nnipa a wɔtɔ sin ne Onyankopɔn adwene renhyia. Ebinom betumi anya adwene sɛ anka ɛsɛ sɛ Yehowa siw amanehunu bi kwan, anaa anka ɛsɛ sɛ wayɛ ntɛm de atemmu aba abɔnefo so, anaa mpo ɛde besi saa bere yi anka ɛsɛ sɛ ɔde wiase nhyehyɛe yi nyinaa aba awiei. Yona asɛm no ma yehu sɛ sɛ yɛne Yehowa Nyankopɔn adwene nhyia a, bere nyinaa ɛsɛ sɛ yɛn ankasa na yɛsesa yɛn adwene na ɛnyɛ Ɔno.\nSɛnea Yehowa Maa Yona Nyaa Asuade Bi\n17, 18. (a) Bere a Yona fii Niniwe no, dɛn na ɔyɛe? (b) Anwonwade ahorow a Yehowa yɛe wɔ kɔntoa no ho no kaa Yona dɛn?\n17 Odiyifo a na n’abam abu no fii Niniwe, nanso wankɔ ne kurom, na mmom ɔde n’ani kyerɛɛ apuei fam, baabi a mmepɔw bi wɔ wɔ ɔmantam no mu. Ɔbɔɔ ɔsese ketewaa bi tenaa ase sɛ ɔretwɛn ahwɛ nea ɛbɛto Niniwe. Ebia na ɔda so ara hwɛ kwan sɛ wɔbɛsɛe kurow no. Ná Yehowa bɛyɛ dɛn ama ɔbarima a onni tema yi anya mmɔborɔhunu?\n18 Yehowa maa kɔntoa bi fifii anadwo bi. Bere a Yona da sɔree no, ohui sɛ afifide a n’ahaban yɛ atɛtrɛtɛ frɔmfrɔm no ma onya onwini sen ɔsese basaa bi a na wabɔ no. Ofii ase dii ahurusi. Kɔntoa no maa “Yona ani gyei papaapa.” Ebia n’adwene yɛɛ no sɛ kɔntoa no a efifii anwonwakwan so no kyerɛ sɛ wanya Onyankopɔn anim dom ne ne nhyira. Nanso, na Yehowa pɛ sɛ ohyira Yona pii sen gye a na obegye no afi ɔhyew a na ɛde no ne abufuw a ntease nnim a na wafa no mu. Ná ɔpɛ sɛ ɔka Yona koma. Enti Onyankopɔn yɛɛ anwonwade foforo. Ɔmaa ɔsã bɛkaa kɔntoa no hama mu ma ewui. Afei ɔmaa “apuei mframa a emu yɛ hyew” bɔe kosii sɛ ɔhyew no maa Yona ‘yɛɛ mmerɛw.’ Yona abam san bui, na ɔsrɛɛ Onyankopɔn bio sɛ ɔmma onwu.—Yona 4:6-8.\n19, 20. Ɔkwan bɛn so na Yehowa ne Yona susuw nneɛma ho faa kɔntoa no ho?\n19 Yehowa bisaa Yona bio sɛ osusuw sɛ eye sɛ ne bo afuw anaa? Saa bere yi de kɔntoa no a na awu no na na ama ne bo afuw. Sɛ́ anka Yona bɛsakra n’adwene no, obuu ne ho bem kae sɛ: “Eye sɛ me bo fuw, na minyae mpo a anka owu de me kɔ.” Afei de, na bere adu sɛ Yehowa ma onya asuade no.—Yona 4:9.\nOnyankopɔn de kɔntoa dii dwuma maa Yona nyaa mmɔborɔhunu ho asuade\n20 Onyankopɔn ne Yona susuw nneɛma ho. Obisaa no sɛ, kɔntoa a efifii anadwo koro a ɛnyɛ ɔno na oduae anaasɛ ɔma enyinii no wu na ɛhaw no no? Afei Onyankopɔn kae sɛ: “Me de, Niniwe kurow kɛse a emufo boro mpem ɔha aduonu a wonnim wɔn nifa nnim wɔn benkum ne nyɛmmoa bebrebe yi asɛm nhaw me anaa?”—Yona 4:10, 11. *\n21. (a) Mfatoho bɛn na Yehowa de kyerɛkyerɛɛ Yona? (b) Ɔkwan bɛn so na Yona asɛm no bɛboa yɛn ma yɛahwehwɛ yɛn ho mu yiye?\n21 So wote mfatoho a Yehowa yɛe yi ase ankasa? Ná Yona nyɛɛ kɔntoa no ho adwuma biara. Nanso, Yehowa de, Ɔno na ɔmaa Niniwefo no nkwa na ɔwowaw wɔn sɛnea ɔyɛ n’abɔde a wɔwɔ asase so nyinaa no. Dɛn nti na na ɛsɛ sɛ Yona ma kɔntoa biako ho hia no kɛse sen nnipa 120,000 ne wɔn nyɛmmoa nyinaa nkwa? So ɛnyɛ nea na eye ma Yona nkutoo na na ɔredwen ho? Nokwarem no, nea ɛmaa kɔntoa no ho asɛm haw no ne sɛ na ama wanya onwini. So na ɛnyɛ pɛsɛmenkominya—ne din a na ɔpɛ sɛ ɔbɔ ho ban, sɛnea ɛbɛyɛ a wɔrenka sɛ ɔyɛ ɔtorofo—nti na na ne bo afuw wɔ Niniwe ho no? Yona asɛm no betumi aboa yɛn ma yɛn ankasa ahwehwɛ yɛn ho mu yiye. Yɛn mu hena na ontumi nyɛ pɛsɛmenkominya a ɛte saa? Hwɛ sɛnea ɛsɛ sɛ yɛma yɛn ani sɔ sɛ Yehowa tɔ ne bo ase kyerɛkyerɛ yɛn ma yenya ahofama, tema, ne mmɔborɔhunu kɛse te sɛ ɔno!\n22. (a) Adanse bɛn na ɛwɔ hɔ a ɛkyerɛ sɛ Yehowa nkyerɛkyerɛ a nyansa wom a ɛfa mmɔborɔhunu ho no kaa Yona koma? (b) Dɛn na ɛsɛ sɛ yɛn nyinaa sua?\n22 Asɛm no ne sɛ, So Yona suaa biribi fii asɛm yi mu? Yona nhoma no baa awiei a wamma asɛm a Yehowa bisae no ho mmuae. Ebia nnipa bi a wɔkyerɛ wɔn adwene wɔ nsɛm ho bɛka sɛ Yona amma asɛm no ho mmuae koraa. Nanso, nokwasɛm ne sɛ, ne mmuae no wɔ hɔ. Yona nhoma no ankasa ne mmuae no. Adanse a ɛwɔ hɔ kyerɛ sɛ, Yona na ɔkyerɛw nhoma a ne din da so no. Wo de, fa w’adwene bu odiyifo no sɛ wakodu ne kurom dwoodwoo na ɔrekyerɛw nhoma no hwɛ. Yebetumi atwa akwakoraa a onim nyansa na ɔbrɛ ne ase yi ho mfonini wɔ yɛn adwenem sɛ ɔrewosow ne ti, a ɛkyerɛ sɛ, wanu ne ho bere a ɔreka mfomso a n’ankasa dii, atua a ɔtewee, ne mmɔborɔhunu a wampɛ sɛ ɔda no adi ho asɛm no. Ɛda adi pefee sɛ, Yona nyaa asuade titiriw bi fii Yehowa nkyerɛkyerɛ a nyansa wom no mu. Osuae sɛ ɔbɛda mmɔborɔhunu adi. So yɛn nso yɛbɛyɛ saa?—Monkenkan Mateo 5:7.\n^ nky. 6 Wobu akontaa sɛ na nnipa bɛyɛ 20,000 kosi 30,000 na na wɔte Samaria a na ɛyɛ Israel mmusuakuw du no ahenkurow no mu wɔ Yona bere so. Ná nnipa a wɔte Samaria no dodow nnu nnipa a na wɔte Niniwe no nkyekyɛm anan mu biako. Bere a na Niniwe di yiye no, ɛbɛyɛ sɛ na ɛno ne kurow a ɛyɛ kɛse sen biara wɔ wiase.\n^ nky. 8 Ɛwom sɛ nea wɔyɛe no bɛyɛ te sɛ nea ɛyɛ nwonwa de, nanso ɛnyɛ asɛm a na ebi nsii da. Helani abakɔsɛm kyerɛwfo Herodotus kae sɛ tete Persiafo ne wɔn nyɛmmoa nyinaa dii ɔsahene bi a na wagye din wu ho awerɛhow.\n^ nky. 20 Ka a Onyankopɔn kae sɛ saa nkurɔfo no nnim wɔn nifa nnim wɔn benkum no kyerɛ sɛ na wonnim Onyankopɔn gyinapɛn ahorow ho hwee.\nBere a na Yona reka asɛm no wɔ Niniwe no, dɛn na ɔyɛe de daa no adi sɛ ɔwɔ gyidi ne akokoduru?\nDɛn na yebetumi asua afi adwensakra a Niniwefo no nyae no mu?\nDɛn na yebetumi asua afi su a Yona daa no adi wɔ Niniwefo a wɔsakraa wɔn adwene no mu?\nNneɛma bɛn na wopɛ sɛ woyɛ de suasua Yona gyidi bere a wɔateɛ wo so no?\nYona Suaa Mmɔborɔhunu Ho Ade


2 Afei bere a Pentekoste*+ afahyɛ no rekɔ so no, na wɔn nyinaa ahyiam faako, 2 na mpofirim ara wɔtee dede bi fii soro te sɛ mframa a ɛrebɔ denneennen, na egyigyei wɔ ofie a na wɔte mu no mu nyinaa.+ 3 Na wohuu tɛkrɛma bebree a ɛte sɛ ogya+ a ayiyi mmiako mmiako, na ebi besii wɔn mu biara so, 4 na honhom kronkron+ hyɛɛ wɔn nyinaa mãmã na wofii ase kaa kasa horow,+ sɛnea honhom no maa wɔn hokwan sɛ wɔnkasa no. 5 Ɛbae sɛ na Yudafo, nyamesurofo+ a wofi ɔman biara a ɛwɔ ɔsoro ase mu, wɔ Yerusalem.+ 6 Enti, bere a wɔtee nnyigyei yi no, nnipadɔm behyiae, na na wonhu nea ɛrekɔ so, efisɛ wɔn mu biara tee sɛ wɔreka n’ankasa kasa. 7 Nokwarem no, ɛyɛɛ wɔn nwonwa na wɔde ahodwiriw kae sɛ: “Hwɛ, eyinom a wɔrekasa yi nyinaa nyɛ Galileafo+ anaa? 8 Na afei ɛyɛɛ dɛn na yɛn mu biara te kasa a wɔde woo no yi? 9 Partifo ne Mediafo+ ne Elamfo+ ne wɔn a wɔtete Mesopotamia, ne Yudea+ ne Kapadokia,+ Ponto+ ne Asia mpɔtam,+ 10 ne Frigia+ ne Pamfilia,+ Egypt ne Libia afã a ɛhwɛ Kirene, ne ahɔho a wofi Roma aba, kyerɛ sɛ, Yudafo ne wɔn a wɔasakra abɛyɛ Yudafo,+ 11 Kretafo+ ne Arabiafo,+ yɛte sɛ wɔde yɛn kasa reka Onyankopɔn nneɛma akɛse no ho asɛm.” 12 Yiw, ɛyɛɛ wɔn nyinaa nwonwa na wɔn tirim yɛɛ wɔn keserenee, na wobisabisaa wɔn ho sɛ: “Dɛn na eyi kyerɛ?” 13 Nanso, afoforo dii wɔn ho fɛw na wofii ase kae sɛ: “Bobesa dɔkɔdɔkɔ abow wɔn.”+ 14 Na Petro ne dubiako+ no sɔre gyinae, na ɔmaa ne nne so ka kyerɛɛ wɔn sɛ: “Yudea mmarima ne mo a motete Yerusalem nyinaa,+ munhu eyi na muntie me nsɛm. 15 Nokwasɛm ni, saa nnipa yi mmow nsa+ sɛnea mususuw no, efisɛ ɛyɛ dɔn a ɛto so abiɛsa.* 16 Na mmom eyi na wɔnam odiyifo Yoel so kae no sɛ, 17 ‘“Nna a edi akyiri no mu no,” Onyankopɔn na ose, “Mehwie me honhom+ no bi agu ɔhonam ahorow nyinaa so, na mo mmabarima ne mo mmabea bɛhyehyɛ nkɔm na mo mmerante benya anisoadehu na mo mpanyimfo asõsõ adae;+ 18 na mehwie me honhom no bi agu me nkoa ne me mfenaa mpo so wɔ saa nna no mu, na wɔbɛhyɛ nkɔm.+ 19 Na mɛma anwonwade aba wim wɔ soro na nsɛnkyerɛnne aba asase so wɔ fam, mogya ne ogya ne wusiw kumɔnn;+ 20 owia+ bɛdan sum na ɔsram adan mogya ansa na Yehowa da kɛse a ɛkyɛn so no aba.+ 21 Na obiara a ɔbɛbɔ Yehowa din afrɛ no no, wobegye no nkwa.”’+ 22 “Israel mmarima, muntie nsɛm yi: Yesu, Nasareni+ no, ɔbarima a Onyankopɔn afa anwonwade+ ne nsɛnkyerɛnne a ɔnam no so yɛe wɔ mo mu+ so ayi no adi akyerɛ mo pefee, sɛnea mo ara munim no, 23 ɔno na monam mmaratofo nsa so bɔɔ no duam yii no fii hɔ+ sɛ́ obi a wɔnam Onyankopɔn tirim agyina ne nim a onim dedaw+ so ayi no ama no. 24 Nanso Onyankopɔn san owu hama+ no, na onyan+ no, efisɛ na ɛrentumi nkɔ so nkyekyere no.+ 25 Dawid ka ne ho asɛm sɛ: ‘Mihu Yehowa m’anim daa; efisɛ ɔwɔ me nsa nifa so na amma manhinhim da.+ 26 Eyi nti me koma ani gyei na me tɛkrɛma dii ahurusi kɛse. Afei nso, me honam mpo bɛtena anidaso mu;+ 27 efisɛ worennyaw me kra wɔ Adamoa* mu, na woremma wo nokwafo nhu porɔwee.+ 28 Woama mahu nkwa kwan, wobɛma manya abotɔyam amee wɔ w’anim.’+ 29 “Mmarima, anuanom, momma menka abusuapanyin Dawid ho asɛm pen nkyerɛ mo, sɛ owui+ na wosiee no na ne da wɔ yɛn nkyɛn de besi nnɛ. 30 Enti, esiane sɛ na ɔyɛ odiyifo a onim sɛ Onyankopɔn aka no ntam sɛ ɔde n’asen mu aba bi besi n’ahengua so+ nti, 31 ohu siei na ɔkaa Kristo wusɔre ho asɛm sɛ wɔannyaw no Adamoa mu na ne honam nso anhu porɔwee.+ 32 Yesu yi na Onyankopɔn anyan no, na ɛyɛ nokwasɛm a yɛn nyinaa yɛ ho adansefo.+ 33 Afei esiane sɛ wɔmaa no so kɔɔ Onyankopɔn nsa nifa so+ na onyaa honhom kronkron a wɔhyɛɛ ho bɔ no fii Agya no hɔ+ nti, wahwie nea muhu na mote yi agu yɛn so. 34 Nokwarem no, Dawid ankɔ soro,+ nanso ɔno ankasa kae sɛ, ‘Yehowa ka kyerɛɛ me Wura sɛ: “Tena me nsa nifa,+ 35 kosi sɛ mede w’atamfo bɛyɛ wo nan ase ntiaso.”’+ 36 Enti ma Israel fie nyinaa nhu ampa sɛ Onyankopɔn ayɛ Yesu yi a mobɔɔ no asɛndua mu+ no Awurade+ ne Kristo.” 37 Na wɔtee eyi no, ɛwowɔɔ wɔn komam+ na wɔka kyerɛɛ Petro ne asomafo a aka no sɛ: “Mmarima, anuanom, dɛn na yɛnyɛ?”+ 38 Petro ka kyerɛɛ wɔn sɛ: “Monsakra,+ na momma wɔmmɔ mo mu biara asu+ wɔ Yesu Kristo din+ mu na moanya bɔne fafiri,+ na mubenya honhom kronkron akyɛde+ a wɔde ma kwa no. 39 Bɔhyɛ+ no wɔ hɔ ma mo ne mo mma ne wɔn a wɔwɔ akyirikyiri+ nyinaa, dodow biara a Yehowa yɛn Nyankopɔn bɛfrɛ wɔn aba ne nkyɛn no.”+ 40 Na ɔde nsɛm foforo pii dii adanse fefeefe, na ɔkɔɔ so tuu wɔn fo sɛ: “Momma wonnye mo mfi awo ntoatoaso a akɔntɔn yi mu.”+ 41 Enti wɔbɔɔ wɔn a wɔde anigye gyee n’asɛm no asu,+ na saa da no wɔde akra bɛyɛ mpem abiɛsa bɛkaa wɔn ho.+ 42 Na wɔkɔɔ so tuu wɔn ho sii hɔ maa asomafo no nkyerɛkyerɛ, na wɔboom kyɛɛ nneɛma+ didii+ na wɔbɔɔ mpae.+ 43 Nokwarem no, ehu kaa ɔkra biara, na anwonwade ne nsɛnkyerɛnne bebree nam asomafo no so sisii.+ 44 Wɔn a wɔbɛyɛɛ gyidifo no nyinaa hyiaam na wɔn nneɛma nyinaa yɛɛ kwasafode,+ 45 na wofii ase tontɔn nea wɔwɔ+ ne wɔn agyapade kyekyɛɛ nea wonyae no maa obiara, sɛnea obiara ahiade te.+ 46 Na wɔde koma koro kɔɔ asɔrefie hɔ da biara da,+ na wodidii wɔn ho wɔn ho afie mu, na wɔde ahosɛpɛw+ ne koma a emu tew na edidii, 47 na woyii Onyankopɔn ayɛ, nyaa nnipa no nyinaa anim dom.+ Bere koro no ara mu no, Yehowa kɔɔ so de wɔn a ɔregye wɔn nkwa kaa wɔn ho+ daa.+\n^ Pentekoste kyerɛ Aduonum wɔ Hela kasa mu. Ná wodi afahyɛ yi Nisan no akyi adaduonum.


Exodus 4 | Intanɛt So Bible| Wiase Foforɔ Nkyerɛaseɛ\nGenesis Exodus Leviticus Numeri Deuteronomium Yosua Atemmufo Rut 1 Samuel 2 Samuel 1 Ahene 2 Ahene 1 Beresosɛm 2 Beresosɛm Esra Nehemia Ester Hiob Dwom Mmebusɛm Ɔsɛnkafo Solomon Dwom Yesaia Yeremia Kwadwom Hesekiel Daniel Hosea Yoel Amos Obadia Yona Mika Nahum Habakuk Sefania Hagai Sakaria Malaki Mateo Marko Luka Yohane Asomafo Nnwuma Romafo 1 Korintofo 2 Korintofo Galatifo Efesofo Filipifo Kolosefo 1 Tesalonikafo 2 Tesalonikafo 1 Timoteo 2 Timoteo Tito Filemon Hebrifo Yakobo 1 Petro 2 Petro 1 Yohane 2 Yohane 3 Yohane Yuda Adiyisɛm 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40\n4 Na Mose buae sɛ: “Na sɛ wɔannye me anni na wɔantie me,+ na wɔka sɛ ‘Yehowa nyii ne ho adi nkyerɛɛ wo’ nso ɛ?” 2 Ɛnna Yehowa bisaa no sɛ: “Dɛn na ekura wo yi?” Na obuae sɛ “Ɛyɛ poma.”+ 3 Ɛnna ɔkae sɛ: “Tow kyene fam.” Enti ɔtow kyenee fam, na ɛdan ɔwɔ;+ ɛnna Mose guan fii hɔ. 4 Na Yehowa ka kyerɛɛ Mose sɛ: “Teɛ wo nsa so ne dua mu.” Na ɔteɛɛ ne nsa soo ne dua mu, na ɛdan poma wɔ ne nsam. 5 Na ɔkae sɛ: “Ɛno bɛma wɔagye adi sɛ Yehowa wɔn agyanom Nyankopɔn,+ Abraham Nyankopɔn,+ Isak Nyankopɔn+ ne Yakob Nyankopɔn+ no ayi ne ho adi akyerɛ wo.”+ 6 Afei Yehowa ka kyerɛɛ no bio sɛ: “Mesrɛ wo, fa wo nsa hyɛ wo kokom.” Enti ɔde ne nsa hyɛɛ ne kokom. Oyii no, na kwata ayɛ ne nsa ho fitaa te sɛ sukyerɛmma!+ 7 Afei ɔkae sɛ: “Fa wo nsa san hyɛ wo kokom.” Na ɔde ne nsa san hyɛɛ ne kokom. Na bere a oyi fii ne kokom no, na kwata no kɔ ma ne nsa ho ayɛ sɛ ne honam baabiara!+ 8 Na ɔkae sɛ: “Sɛ wɔantie wo na wɔannye sɛnkyerɛnne a edi kan no anni a, sɛnkyerɛnne a ɛto so abien no de, wobegye adi.+ 9 Na sɛ wɔannye nsɛnkyerɛnne abien yi anni na wɔantie wo+ a, kɔsaw Nil asubɔnten mu nsu na hwie gu asase kesee so, na nsu a wosaw fii Nil asubɔnten no mu no bɛdan mogya wɔ asase kesee so.”+ 10 Afei Mose ka kyerɛɛ Yehowa sɛ: “Yehowa, mesrɛ wo, ebesi nnɛ ne bere a wo ne w’akoa rekasa yi mpo, m’ano ntew, efisɛ me kasa yɛ nyaa na me tɛkrɛma yɛ duru.”+ 11 Ɛnna Yehowa bisaa no sɛ: “Hena na ɔyɛɛ ano maa onipa, na hena na ɔyɛ mum anaa ɔsotifo anaa nea ohu ade anaa onifuraefo? Ɛnyɛ me Yehowa?+ 12 Enti kɔ, na worekasa a, mɛka wo ho na makyerɛ wo nea ka.”+ 13 Nanso ɔkae sɛ: “Yehowa, sɛ obi foforo wɔ hɔ a wobɛsoma no a, mesrɛ wo soma no.” 14 Ɛnna Yehowa bo fuw Mose, na ɔkae sɛ: “Wo nua Lewini Aaron+ nni hɔ? Minim sɛ onim kasa. Na mpo ɔnam kwan so rebehyia wo. Sɛ ohu wo a, n’ani begye ne komam.+ 15 Wo ne no nkasa na fa asɛm no hyɛ n’ano,+ na sɛ worekasa a, mɛka wo ho, na ɔno nso rekasa a, mɛka ne ho,+ na mɛkyerɛ mo nea monyɛ.+ 16 Ɔbɛyɛ wo kyeame ama ɔman no; ɔno na ɔbɛyɛ ano ama wo+ na wo nso woayɛ sɛ Onyankopɔn ama no.+ 17 Na fa poma yi kura na wode ayɛ nsɛnkyerɛnne no.”+ 18 Afei Mose san kɔɔ n’ase Yetro hɔ kɔka kyerɛɛ no sɛ:+ “Mesrɛ wo, mepɛ sɛ mesan kɔ me nuanom a wɔwɔ Egypt no nkyɛn kɔhwɛ sɛ wɔda so te ase+ anaa.” Ɛnna Yetro ka kyerɛɛ Mose sɛ: “Fa asomdwoe kɔ.”+ 19 Na Yehowa ne Mose kasae wɔ Midian sɛ: “San kɔ Egypt, efisɛ wɔn a na wɔrehwehwɛ wo kra no nyinaa awuwu.”+ 20 Ɛnna Mose faa ne yere ne ne mma de wɔn tenaa afurum so, na osiim de n’ani kyerɛɛ Egypt. Na ɔfaa nokware Nyankopɔn no poma no kurae.+ 21 Na Yehowa ka kyerɛɛ Mose sɛ: “Sɛ wunya kodu Egypt a, hwɛ sɛ wobɛyɛ anwonwade a mede ahyɛ wo nsa no nyinaa wɔ Farao anim.+ Na mɛma wapirim ne koma;+ na ɔremma ɔman no kwan nkɔ.+ 22 Na ka kyerɛ Farao sɛ, ‘Nea Yehowa aka ni: “Israel yɛ me ba, me ba panyin.+ 23 Mise wo sɛ: Ma me ba no kwan na ɔnkɔsom me. Na sɛ woamma no kwan ankɔ a, mekum wo ba panyin.”’”+ 24 Na ɛbae sɛ woduu ɔkwan no so ahomegyebea+ bi no, Yehowa behyiaa no+ na ɔpɛe sɛ okum no.+ 25 Ɛnna Sipora+ faa ɔbo bi a ano yɛ nnam de twaa ne ba no twetia+ na ɔma ɛkaa ne nan, na ɔkae sɛ: “Woyɛ mogya ayeforokunu ma me.” 26 Ɛnna ogyaa no. Na twetiatwa no nti Sipora kae sɛ: “Woyɛ mogya ayeforokunu.” 27 Afei Yehowa ka kyerɛɛ Aaron sɛ: “Kohyia Mose wɔ sare so.”+ Enti okohyiaa no wɔ nokware Nyankopɔn no bepɔw+ so na ofew n’ano. 28 Na Mose kaa nsɛm a Yehowa de asoma no+ ne nsɛnkyerɛnne a wahyɛ sɛ ɔnyɛ+ nyinaa kyerɛɛ Aaron. 29 Enti Mose ne Aaron kɔboaboaa Israel mpanyimfo nyinaa ano.+ 30 Afei Aaron kaa nsɛm a Yehowa ka kyerɛɛ Mose no nyinaa,+ na ɔyɛɛ nsɛnkyerɛnne+ no wɔ nkurɔfo no anim. 31 Ɛbaa saa no nkurɔfo no gye dii.+ Na bere a wɔtee sɛ Yehowa adan n’ani+ aba Israelfo so na wahu wɔn amanehunu+ no, wɔbɔɔ wɔn mu ase de wɔn anim butuw fam.+


3 John 1 NASB - Yohane III 1 NA-TWI | Biblica\n3 John 1 NASB - Yohane III 1 NA-TWI\n1 Me, Ɔpanyin, mekyerɛw kɔma me dɔfo pa Gaio.\n2 M’adamfo pa, mebɔ mpae sɛ biribiara nkɔ so yiye mma wo, na nya ahoɔden sɛnea minim sɛ honhom fa mu no, wowɔ ahoɔden no. 3 Anuanom bi baa ha bɛka kyerɛɛ me se, woanya nokware no mu gyidi no, na woda so kita nokware no mu no, ɛyɛɛ me anigye yiye. 4 Biribiara nyɛ me anigye nkyɛn sɛ metee sɛ me mma no te nokware mu.\n5 M’adamfo pa, wudi nokware yiye wɔ adwuma a woyɛ ma anuanom no a ɛmfa ho sɛ wɔyɛ ahɔho mpo. 6 Wɔaka ɔdɔ a wodɔ asafo a ɛwɔ ha no ho asɛm. Mesrɛ wo, boa wɔn wɔn akwantu no mu ma ɛnsɔ Onyankopɔn ani. 7 Efisɛ, wɔn kwan a wɔretu no, wɔretu wɔ Kristo din mu a wɔmpɛ mmoa biara mfi wɔn a wɔnyɛ gyidifo no nkyɛn.\n8 Yɛn Kristofo na ɛsɛ sɛ yɛboa saa nnipa no sɛnea yɛne wɔn bɛyɛ nokware no ho adwuma.\n9 Mekyerɛw krataa tiaa bi kɔmaa asafo no, nanso Diotrefe a n’ani gye sɛ ɔyɛ wɔn panyin no rentie nea meka no. 10 Sɛ meba a, biribiara a wayɛ no, mede ho asɛm bɛto mo anim. Nsɛm a ɛyɛ hu a ɔka fa yɛn ho ne atoro a otwa nyinaa, mɛka ho asɛm. Nanso ɛno nko ara nye mma no. Sɛ anuanom no ba a, ɔrennye wɔn, na obiara a ɔpɛ sɛ ogye wɔn no nso, ɔbɛma no agyae na wabɔ mmɔden apam wɔn afi asafo no mu.\n11 M’adamfo pa, munnsua ade bɔne, na mmom munsua ade pa. Obiara a ɔyɛ papa no yɛ Onyankopɔn de. Na obiara a ɔyɛ bɔne no nhuu Onyankopɔn.\n12 Obiara ka Demetrio ho asɛm pa, na mpo nokware no ankasa ka ne ho asɛm pa. Na yɛn nso yedi ne ho adanse pa na munim sɛ nea yɛka no yɛ nokware.\nNkyia a etwa to\n13 Mewɔ nsɛm bebree ka kyerɛ mo nanso meremfa krataa ne kyerɛwdua so nka. 14 Ɛrenkyɛ biara mehu mo na me ne mo akasa.\n15 Asomdwoe nka mo. Mo nnamfonom nyinaa kyiakyia mo. Kyiakyia yɛn nnamfonom nyinaa.\nNA-TWI : Yohane III 1


Wɔmaa Wɔn Asetra Yɛɛ Nea Mfaso wɔ So—So Wubetumi Ayɛ Saa Ara?\nƆwɛn-Aban—Nea Adesua Nsɛm Wom | January 2008\nKENKAN WƆ Albanian Amharic Arabic Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga Georgian German Haitian Creole Hiligaynon Hiri Motu Hungarian Igbo Indonesian Italian Japanese Kikongo Kirghiz Korean Latvian Lithuanian Malagasy Malayalam Maya Myanmar Norwegian Oromo Ossetian Polish Portuguese Rarotongan Romanian Russian Samoan Sepedi Shona Silozi Sinhala Slovak Slovenian Spanish Sranantongo Swahili Swedish Tatar Thai Tsonga Tswana Turkish Twi Ukrainian Urdu Vietnamese\nNÁ ONUA bi a wɔfrɛ no Marc a ofi Canada yɛ adwuma wɔ adwumakuw bi a wɔhyehyɛ mfiri ma nnwumakuw a wɔde wimhyɛn kɔ wim mu. Ná ɔde ne bere fã na ɛyɛ adwuma no, na na ɔyɛ daa kwampaefo nso. Ɛda bi, ɔpanyin a ɔhwɛ adwuma no so kae sɛ ɔbɛbɔ Marc aba so. Ná ɛno bɛhwehwɛ sɛ Marc de ne bere nyinaa yɛ adwuma no, na ogye akatua pii nso. Dɛn na Marc yɛe?\nBere a onuawa bi a wɔfrɛ no Amy a ofi Philippines rebewie sukuu no, ná ɔyɛ daa kwampaefo. Owiee sukuu akyi no, ne nsa kaa adwuma bi a na akatua wom yiye, nanso ná adwuma no begye ne bere nyinaa. Gyinae bɛn na Amy sii?\nMarc ne Amy ansi gyinae koro, na nea ɛtoo wɔn mu biara no ma yehu nyansa a ɛwɔ afotu a wɔde maa Kristofo a na wɔwɔ tete Korinto no mu no so. Ɔsomafo Paulo kyerɛwee sɛ: “Wɔn a wɔde wiase nneɛma di dwuma no mmma ennnye wɔn adwene.”—1 Kor. 7:29-31.\nDi Wiase no, Nanso Mma Ennye W’adwene\nAnsa na yɛbɛhwɛ nea ɛtoo Marc ne Amy no, ma yensusuw nea asɛm a ɛne “wiase” (anaa, koʹsmos wɔ Hela kasa mu) a Paulo de dii dwuma wɔ ne krataa a ɔde kɔmaa Korintofo mu no kyerɛ no ho tiawa. Wɔ saa Bible mu asɛm no mu no, koʹsmos kyerɛ wiase nhyehyɛe a yɛte mu yi, a ɛno ne nnipa asetram biribiara, na emu bi ne nneɛma a yɛde di dwuma daa wɔ yɛn asetram te sɛ adan, nnuan, ne ntade. Sɛ yɛn mu dodow no ara nsa bɛka saa nneɛma a yehia no da biara da no a, ɛsɛ sɛ yɛyɛ adwuma. Nokwarem no, ɛsɛ sɛ yedi wiase no na ama yɛatumi adi Kyerɛwnsɛm mu asɛyɛde a yɛwɔ a ɛne sɛ yɛnhwɛ yɛn ho ne yɛn mmusua no ho dwuma. (1 Tim. 5:8) Nanso, bere koro no ara no, yenim sɛ “wiase . . . retwam.” (1 Yoh. 2:17) Enti, yedi wiase no kosi baabi a ɛfata, nanso ‘yɛmma ennye yɛn adwene.’—1 Kor. 7:31.\nBible mu afotu a ɛne sɛ wonni wiase no nkosi baabi a ɛfata no ahyɛ anuanom mmarima ne mmea pii nkuran ma wɔasan ahwehwɛ wɔn asetram nsɛm mu, atew bere a wɔde yɛ honam fam adwuma so, na wɔnhwehwɛ ahonyade pii nso. Bere a wɔyɛɛ saa no, ankyɛ na wohui sɛ wɔn asetra ayɛ nea mfaso wɔ so ankasa, efisɛ wonyaa bere pii maa wɔn mmusua, na wotumi yɛɛ pii wɔ Yehowa som mu nso. Bio nso, ahonyade a wɔmfa wɔn bere nyinaa nni akyi no ama wɔde wɔn ho ato Yehowa so kɛse sen sɛ wɔde wɔn ho bɛto wiase no so. So wo nso wubetumi ayɛ saa ara, na woatew nneɛma a wohwehwɛ wɔ asetram no so sɛnea ɛbɛyɛ a wubenya bere pii de ayɛ Onyankopɔn Ahenni no ho adwuma no?—Mat. 6:19-24, 33.\n“Yɛte Nka sɛ Yɛabɛn Yehowa Sen Bere Biara”\nMarc a yɛkaa ne ho asɛm mfiase no de Bible mu afotu a ɛne sɛ ɛnsɛ sɛ yɛmma wiase no gye yɛn adwene no yɛɛ dwuma. Enti, wannye abasobɔde a na ɛbɛma wanya sika pii no. Nna kakraa bi akyi no, Marc adwumam panyin no kae sɛ wɔbɛma no akatua a ɛsõ sen kan de no sɛnea ɛbɛyɛ a ɔbɛyɛ adwuma foforo a wɔpɛ sɛ wɔde ma no no. Marc ka sɛ: “Ná ɛyɛ sɔhwɛ, nanso mannye ɛno nso.” Marc kyerɛkyerɛɛ nea enti a wanyɛ saa no mu sɛ: “Ná me ne me yere Paula nyinaa pɛ sɛ yɛde yɛn bere pii som Yehowa sɛnea yebetumi. Ne saa nti, yesii gyinae sɛ yɛrenhwehwɛ ahonyade pii. Yɛbɔɔ Yehowa mpae de hwehwɛɛ nyansa a yɛde bedu yɛn botae no ho, na yɛhyɛɛ da pɔtẽẽ a yebefi ase de bere pii ayɛ Yehowa som adwuma no.”\nPaula kae sɛ: “Ná mede nnansa yɛ adwuma wɔ ayaresabea bi mu sɛ ɔkyerɛwfo, na na m’akatua nso ye. Ná meyɛ daa kwampaefo nso. Ná mepɛ sɛ mekɔsom Yehowa wɔ baabiara a wohia Ahenni adawurubɔfo pii te sɛ nea na Marc nso pɛ sɛ ɔyɛ no. Nanso, bere a mede krataa kɔe sɛ meregyae adwuma no, m’adwumam panyin no ka kyerɛɛ me sɛ, ɔkyerɛwfo panyin adwuma ho kwan abɛda hɔ, na mefata saa dibea no. Ná ɛno ne ɔkyerɛwfo adwuma a akatua wom sen biara wɔ ayaresabea hɔ, nanso migyaee adwuma no a mansesa m’adwene. Bere a mekyerɛkyerɛɛ nea enti a merenyɛ saa adwuma no mu kyerɛɛ me panyin no, ɔkamfoo me wɔ gyidi a mada no adi no ho.”\nƐno akyi bere tiaa bi no, wɔmaa Marc ne Paula dwumadi sɛ wɔnkɔsom sɛ akwampaefo atitiriw wɔ asafo ketewa bi a ɛwɔ Canada man no fã bi a atew ne ho mu. Dɛn na efii adwuma a wɔkɔyɛe no mu bae? Marc ka sɛ: “Bere a migyaee adwuma a na akatua wom no a na mede bɛyɛ me nkwa nna mu fã ayɛ no, na midwen me daakye ho, nanso Yehowa hyiraa yɛn som adwuma no so. Afoforo a yɛboa wɔn ma wɔsom Onyankopɔn no ama yɛn ani agye kɛse. Bere nyinaa som adwuma a yɛayɛ no nso ama yɛn aware asɔ kɛse. Nneɛma a ɛho hia ankasa a ɛfa Yehowa som ho nkutoo ho nkɔmmɔ na yɛbɔ. Yɛte nka sɛ yɛabɛn Yehowa sen bere biara.” (Aso. 20:35) Paula ka too so sɛ: “Sɛ wugyae w’adwuma na wufi ofie a ahotɔ wom a woatra mu mfe pii no mu a, ɛsɛ sɛ wode wo werɛ nyinaa hyɛ Yehowa mu. Yɛyɛɛ saa, na Yehowa hyiraa yɛn. Yɛn nuanom mmarima ne mmea a wɔda yɛn koma so a wɔwɔ yɛn asafo foforo no mu no ma yehu sɛ wɔdɔ yɛn, na yɛn ho hia wɔn. Seesei, mede m’ahoɔden a kan no na mede yɛ honam fam adwuma no reboa nkurɔfo ma wɔahu Onyankopɔn. Manya anigye mmoroso wɔ saa adwuma yi mu.”\n‘Midii Yiye De, Nanso na M’ani Nnye’\nAmy a yɛkaa ne ho asɛm mfiase no sii gyinae soronko. Ɔpenee so yɛɛ adwuma a sika wom a ɔde ne bere nyinaa bɛyɛ no. Amy ka sɛ: “Wɔ afe a edi kan no mu no, mekɔɔ so yɛɛ asɛnka adwuma no, nanso mihui sɛ na m’adwene refi Ahenni adwuma no so nkakrankakra rekɔ nkɔso a menya wɔ adwumam no so. Minyaa hokwan ahorow a ɛbɛma makɔ m’anim wɔ adwumam, na mifii ase de me bere nyinaa hwehwɛɛ adwumam dibea. Bere a mibenyaa asɛyɛde pii wɔ adwumam no, nnɔnhwerew a mede kɔ asɛnka no so kɔɔ so tewee. Awiei koraa no, migyaee asɛnka kɔ koraa.”\nSɛ Amy dwennwen saa bere no ho a, ɔka sɛ: “Ná midi yiye wɔ sika fam. Mitutuu akwan pii, na adwuma no maa afoforo dii me ni. Nanso, ná m’ani nnye. Ná mewɔ sika de, nanso na mewɔ ɔhaw pii. Ná minhu nea enti a aba saa. Afei, mibehui sɛ wiase yi mu adwuma a mede me ho ahyɛ mu fee no na na ama mereyɛ ‘ayera afi gyidi no ho’ no. Ɛno nti, na mede ‘yaw pii’ rewowɔ me ho, sɛnea Onyankopɔn Asɛm ka pɛpɛɛpɛ no.”—1 Tim. 6:10.\nDɛn na Amy yɛe? Ɔka sɛ: “Meka kyerɛɛ asafo mu mpanyimfo no sɛ wɔmmoa me mma me ne Onyankopɔn ntam abusuabɔ mu nsan nyɛ den, na mifii ase kɔɔ asafo nhyiam ahorow bio. Bere a wɔreto dwom bi no, misui. Mekaee anigye a na mewɔ wɔ mfe anum a mede yɛɛ akwampaefo adwuma no mu no, ɛmfa ho sɛ na minni sika saa bere no. Mibehui sɛ na ɛsɛ sɛ migyae bere a mesɛe no de di sika akyi no, na mehwehwɛ Ahenni no kan. Mema wɔtew me dibea so wɔ adwumam, na ɛno ma wɔtew m’akatua so ɔha mu 50, na mifii ase kɔɔ asɛnka bio.” Amy de anigye ka sɛ: “Minyaa anigye wɔ mfe kakra a mede yɛɛ akwampae adwuma no mu. Seesei, manya abotɔyam a mannya bi da wɔ bere a na mede me bere dodow no ara yɛ adwuma ma wiase no mu no.”\nSo wubetumi ayɛ nsakrae wɔ w’asetram na woatew bere a wode hwehwɛ ahonyade no so? Sɛ wode bere a wubenya no yɛ Ahenni no ho adwuma a, wo nso w’asetra bɛyɛ nea mfaso wɔ so.—Mmeb. 10:22.\n[Asɛm a wɔafa aka wɔ kratafa 19]\nSo wubetumi ayɛ nsakrae wɔ w’asetram na woatew bere a wode hwehwɛ ahonyade no so?\n[Adaka/Mfonini wɔ kratafa 19]\n“M’ani Agye Ho Dedaw!”\nKristoni bi a ɔyɛ asafo mu panyin a wɔfrɛ no David a ɔte United States no ani begyee ho sɛ ɔne ne yere ne ne mma bɛbom ayɛ bere nyinaa som adwuma no. Otumi yɛɛ nhyehyɛe de ne bere fã yɛɛ honam fam adwuma, na ofii ase yɛɛ akwampae adwuma no. So nsakrae a ɔyɛe yi maa n’asetra bɛyɛɛ nea mfaso wɔ so kɛse? Asram bi akyi no, David kyerɛw n’adamfo bi sɛ: “Biribiara nni hɔ a ebetumi ama obi anya akomatɔyam kɛse sen sɛ obenya bere pii ne n’abusua abom asom Yehowa. Nokwarem no, ná misusuw sɛ ebegye bere kakra ansa na m’ani abegye akwampae adwuma no ho, nanso m’ani agye ho dedaw! Ɛma akomatɔyam ankasa.”\n[Mfonini wɔ kratafa 18]\nMarc ne Paula wɔ asɛnka mu\nShare Share Wɔmaa Wɔn Asetra Yɛɛ Nea Mfaso wɔ So—So Wubetumi Ayɛ Saa Ara?\nw08 1/15 kr. 17-19\nƆwɛn-Aban a Adesua Nsɛm Wom\n“Hwɛ Ɔsom Adwuma A Wugyee No Awurade Mu No So”\nMa Wo ‘Nkyerɛkyerɛ Ntu Mpɔn’\n‘Wɔn A Wɔpɛ’ Nkwa No Retie Asɛmpa No\nWɔabu Wɔn Sɛ Wɔfata Sɛ Wonya Ahenni No\nWɔabu Wɔn Sɛ Wɔfata Sɛ Wɔkyerɛ Wɔn Kwan Kɔ Nkwa Asuti Ho\nMateo Nhoma no Mu Nsɛntitiriw\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM January 2008\nShare Share ƆWƐN-ABAN—NEA ADESUA NSƐM WOM January 2008\nƆWƐN-ABAN—NEA ADESUA NSƐM WOM January 2008


Ɔgyaee Apoobɔ ne Kyakyatow na Ɔbaa Onyankopɔn a Ɔyɛ Mmɔborɔhunufo na Ɔde Bɔne Kyɛ no Nkyɛn\nKENKAN WƆ Afrikaans Albanian Amharic Arabic Armenian Aymara Batak (Toba) Bengali Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chokwe Cibemba Cinyanja Croatian Czech Danish Dutch Efik English Estonian Ewe Fijian Finnish French Ga Georgian German Greek Greenlandic Guarani Gujarati Haitian Creole Hausa Hebrew Hiligaynon Hindi Hungarian Igbo Iloko Indonesian Isoko Italian Japanese Kannada Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Lingala Lithuanian Luganda Lunda Luo Luvale Macedonian Malagasy Malayalam Marathi Maya Moore Myanmar Nahuatl (Central) Ndebele Ndonga Nepali Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tamil Tatar Telugu Thai Tigrinya Tiv Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Venda Vietnamese Wolaita Xhosa Yoruba Zapotec (Isthmus) Zulu\nMebɛhuu sɛ Yehowa Yɛ Mmɔborɔhunufo na Ɔde Bɔne Kyɛ\nNormand Pelletier anom asɛm\nAFE A WƆWOO NO: 1954\nƆMAN A ƆFIRI MU: CANADA\nTEBEA A NA ƆWOM: NÁ ƆBƆ APOO SAN TOW KYAKYA\nMenyinii wɔ Montreal, kuro bi a na emu asetena yɛ den mu. Bere a medii bosome nsia pɛ na me papa wui, na ɛmaa yɛn abusua mu asɛyɛde nyinaa bɛdaa me maame so. Ná yɛyɛ mmofra nwɔtwe; me na me yɛ kaakyire.\nBere a merenyin no, na nnubɔnenom, kyakyatow, ne nsɛmmɔnedi deɛ mefa no kwa, na na me nnamfonom nyinaa yɛ nsɛmmɔnedifo. Medii mfe du no, meyɛɛ adwuma maa tuutuufo ne wɔn a wɔbɔ nkurɔfo bosea gye nsiho akɛse. Ná nokware a ɛde nokware deɛ ebi nni m’anom. Mede ara ne sɛ mɛnya obi abu no afa so, na sɛ mebu nkurɔfo saa a, na m’ani agye. Ná apoobɔ te sɛ m’aduane.\nBere a menyaa mfe 14 no, na metumi bu nkurɔfo fa so a wɔnhu akyi; na maben mu paa. Nea na metaa yɛ no bi ni. Ná metɔ wɔɔkye, nkapo a wɔde gu nsa, mpɛtea anaa nkawa pii a wɔde sika kɔkɔɔ kakraa bi adura ho. Afei mekurukyerɛw karat-14 gu ho de kyerɛ sɛ sika kɔkɔɔ a wɔde ayɛ no dɔɔso. Meyɛ no saa wie a na makɔtɔn wɔ kwan ho ne baabi a wɔde kar sisi wɔ sotɔɔ akɛse anim. Ná ɛyɛ me dɛ sɛ manya ɔkwantiaa a mefa so nya sika bum. Dakoro bi mpo deɛ, menyaa dɔla 10,000!\nWɔde me kɔɔ nkwadaa bɔne sukuu, na medii mfe 15 no, wɔyii me adi fii sukuu no mu, enti na menni baabi te. Abɔnten ne me namfonom fie na na meda.\nApoo a na mebɔ nti, na polisifo nnyaa me haw. Ná mentɔn akorɔnne, enti wɔankyere me anto mu da. Nanso, esiane sɛ na mebɔ apoo san bu nkurɔfo fa so, na metɔn nneɛma bere a menni tumi krataa nti, na polisifo taa bɔ me ka paa. Ná mensuro obiara, enti na metumi kɔgyegye sika brɛ wɔn a wɔbɔ nkurɔfo bosea gye nsiho akɛse no. Ná saa adwuma no yɛ hu paa enti ɛtɔ da a na mede tuo hyɛ me ho. Afei nso, ɛwom araa na mede me ho akɔbɔ amumɔyɛfo kuw.\nBere a metee Bible ho asɛm no na madi mfe 17. Saa bere no, na mene me mpena na ɛte, nanso na mene ɔbaa foforo bi hyehyɛ hɔ. Nea na mene no te no ne Yehowa Adansefo fii ase suaa Bible. Ná m’ani nnye nea Bible ka fa abrabɔ ho no, enti metu kɔtenaa ɔbaa foforo a na mene no hyehyɛ hɔ no nkyɛn.\nNea ɛsesaa m’abrabɔ koraa ne sɛ, ɔbaa foforo a me ne no kɔtenae no nso fii ase ne Adansefo suaa ade! Ɔyɛɛ nsakrae pii wɔ n’asetena mu. Sɛnea na ɔredwo, ne abotare a afei na ɔrenya no kaa me koma paa. Yehowa Adansefo too nsa frɛɛ me wɔ wɔn Ahenni Asa so, enti mekɔɔ wɔn nhyiam no bi. Nnipa a mehuu wɔn wɔ hɔ no, na wɔn ho twa na wɔgyee me fɛw so. Ná menhuu biribi a ɛte saa da wɔ me wiase mu! Ná m’abusua apo me a wɔmfa me nyɛ hwee, enti ɛfiri me mmofraberem nyinaa obiara anna ɔdɔ adi ankyerɛ me da. Ɔdɔ a Yehowa Adansefo daa no adi kyerɛɛ me no ara ne ade a na merehwehwɛ. Enti bere a Adansefo no kaa sɛ wɔne me bɛsua Bible no, mampopo me ti koraa.\nSɛ ɛnyɛ nneɛma a mesua fii Bible mu no a, ebia anka nnɛ mente ase. Bere bi, me ne me nnamfonom mmienu bi yɛɛ yɛn adwene sɛ yɛbɛkɔ akɔbɔ korɔn sɛnea ɛbɛyɛ a yɛbɛnya sika de atua ɛka bi a na yɛabɔ wɔ kyakyatow ho no ho. Ná yɛde ka bɛboro dɔla 50,000. Nanso me ne wɔn ankɔ, na ɛyɛ me dɛ paa sɛ meyɛɛ saa. Me nnamfo mmienu no deɛ wɔkɔeɛ, na nea ɛbaeɛ ne sɛ wɔkyeree wɔn mu baako, ɛnna wɔkum baako.\nBere a megu so resua Bible no, mebɛhuu sɛ mewɔ kwan twa; ná nsakrae pii wɔ hɔ a ɛsɛ sɛ meyɛ. Ɛho nhwɛso ne sɛ, Bible ka wɔ 1 Korintofoɔ 6:10 sɛ: “Akorɔmfoɔ anaa adufudepɛfoɔ anaa asabofoɔ anaa wɔn a wɔsopa afoforɔ anaa apoobɔfoɔ rennya Onyankopɔn ahennie no.” Saa asɛm a mekenkanee no ma mehuu sɛ bɔne a mayɛ no so, enti mesui. Mebɛhuu sɛ, ɛsɛ sɛ mesakra m’abrabɔ koraa. (Romafoɔ 12:2) Nsɛmmɔnedi ne anuɔden deɛ na mefa no kwa, na na atorodi nso mpa m’anom.\nNe nyinaa mu no, Bible a na meresua no ma mehuu sɛ Yehowa yɛ mmɔborɔhunufo na ɔde bɔne kyɛ. (Yesaia 1:18) Mebɔɔ Yehowa mpae denneennen sɛ ɔmmoa me na mensesa me subammɔne no koraa. Yehowa boaa me, na nkakrankakra metumi sesaa me suban. Nsakrae titiriw baako a meyɛe ne sɛ, me ne ɔbaa a na me ne no te no waree mmara kwan so.\nBible mu nsɛm a mede yɛ adwuma nti na ɛnnɛ mete ase yi\nMedii mfe 24 no, na m’aware awo mmiɛnsa. Afei nea na aka ne sɛ mɛnya adwuma a asɛm biara nni ho ayɛ. Nanso mankɔ sukuu annu akyiri, na na menni obiara nso a ɔbɛdi me ho adanse. Saa bere yi nso mebɔɔ Yehowa mpae denneennen. Afei, mede me ti boom sɛ merekɔpɛ adwuma. Sɛ medu adwumawura bi hɔ a, meka kyerɛ no sɛ mepɛ sɛ meyɛ nsakrae wɔ m’abrabɔ mu na mefiri me koma nyinaa mu yɛ adwuma. Ɛtɔ mmere bi a na meka kyerɛ adwumawuranom bi sɛ meresua Bible, na mepɛ sɛ meyɛ ɔman ba pa. Nanso, wɔn mu dodow no ara amfa me adwuma. Akyiri yi mekaa m’asetena mu nsɛm nyinaa kyerɛɛ adwumawura bi, na ɔka kyerɛɛ me sɛ: “Menhu nea enti a ɛsɛ sɛ mefa wo! Nanso biribi kasa kyerɛ me sɛ memfa wo adwuma.” Mehuu sɛ Onyankopɔn na atie me mpaebɔ. Bere bi akyi no, me ne me yere nyinaa bɔɔ asu bɛyɛɛ Yehowa Adansefo.\nBible mu nsɛm a mede yɛ adwuma ne sɛnea mebɔ me bra sɛ Kristoni nti na nnɛ mete ase yi. Manya abusua kama. Seesei mewɔ ahonim pa, efisɛ megye di paa sɛ Yehowa de me bɔne akyɛ me.\nBɛyɛ mfe 14 ni, bosome biara mede nnɔnhwere pii ka Ahenni no ho asɛmpa no, na mereboa afoforo ama wɔahu nea Bible kyerɛkyerɛ. Nnansa yi ara nso me yere abɛka me ho ma yɛn nyinaa reyɛ saa adwuma yi. Mede bɛyɛ mfe 30 aboa nnipa 22 a mene wɔn yɛ adwuma ama wɔn nso resom Yehowa. Me da so ara kɔ sotɔɔ akɛse mu, nanso ɛnyɛ apoo na mekɔbɔ wɔ hɔ. Seesei deɛ biribi foforo koraa na ɛtaa de me kɔ hɔ; mekɔka me gyidi ho asɛm, na mema nkurɔfo nya anidaso sɛ wiase foforo bi reba, na ɛhɔ deɛ obiara remmɔ ne yɔnko apoo bio.—Dwom 37:10, 11.\nNea Bible Ka Fa Kyakyatoɔ Ho\nAsɛm biara nni kyakyatoɔ ho?


Bere a Wo Hokafo Aka Baabi—Awerɛkyekye ne Anidaso | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Umbundu Uzbek Venda Vietnamese Waray-Waray Wolaita Xhosa Yoruba Zulu\nBIBLE ka no pefee sɛ: Okunu “nnɔ ne yere sɛ ne ho.” Ɛsɛ sɛ ɔbea nso ‘nya obu kɛse ma ne kunu.’ Wɔn nyinaa ka bom yɛ “ɔhonam koro.” (Efe. 5:33; Gen. 2:23, 24) Sɛ nnipa baanu ware a, ebedu baabi no sɛ obiako anhu ne yɔnko a, ontumi ntena. Saa bere no nyinaa na wɔn dɔ nyin ara na ɛrenyin. Nea yɛreka yi akɔyɛ sɛ nnua abien a esi faako renyin. Wobɛhwɛ na biako nhin abobare biako deɛ ho. Saa na ɛte wɔ aware mu. Sɛ awarefo dodɔ wɔn ho a, wuhu sɛ mframa mfa wɔn ntam koraa.\nNa sɛ ɔbarima anaa ɔbea no wu ɛ? Ɛbɛyɛ te sɛ nea wɔde biribi awae biako afi ne yɔnko ho. Ɛba saa a, sɛ ɛnyɛ awerɛhow ne ankonamyɛ na okunafo no refa mu a, na ɛyɛ abufuw ne afobu. Daniella ne ne kunu tenaa mfe 58, na saa bere no nyinaa ohyiaa awarefo pii a wɔn ahokafo aka baabi. * Nanso bere a ne kunu wui no, ɔkae sɛ: “Ebi anto me a, anka minnim sɛ ɛyɛ yaw saa. Ɛntoo wo a, worente ase da.”\nƐTƆ DA A, ASƐ ƐYAW NO ABƆ ATENASEƐ\nEbinom ka sɛ biribiara nni hɔ a ebetumi atwa wo nsono mu asen wo hokafo wuo. Nnipa pii a wɔn adɔfo awu gye saa asɛm yi tom. Millie ne ne kunu tenaa mfe 25. Ɔbarima no wui akyɛ paa, nanso ɛnnɛ ne nnɛ nyinaa ɔka sɛ: “Asɛ minni nan gyina so koraa.”\nSusan deɛ, ade a na ɔnte ase koraa ne sɛ obi kunu awu na ne yere besu mfe pii. Afei da koro ne kunu a ɔne no atena mfe 38 wui. Yɛreka yi mfe 20 atwam, nanso ɔka sɛ, “Da koro mpo nni hɔ a memmɔ ne din.” Anigyina nti, ɔtaa tew nisu.\nBible ma yehu sɛ, sɛ obi hokafo ka nkyene gu a, ebubu no, na ɛyɛ den sɛ ebefi ne tirim. Bere a Sara wui no, ne kunu Abraham “baa ɔdan no mu begyam Sara na osuu no.” (Gen. 23:1, 2) Ná Abraham gye owusɔre di, nanso bere a ne dɔfo Sara wui no, awerɛhow menee no. (Heb. 11:17-19) Yakob nso, ne yere Rahel wuo amfi n’adwenem da. Wohwɛ sɛnea ɔkaa ne yere ho asɛm kyerɛɛ ne mma a, wuhu sɛ na ɔdɔ no paa.—Gen. 44:27; 48:7.\nYɛhwɛ Bible mu nsɛm a yɛaka yi a, dɛn na yesua fi mu? Obi kunu anaa ne yere wu a, odi awerɛhow kyɛ paa. Sɛ obi tew nisu saa a, ɛnsɛ sɛ yenya adwene sɛ ne gyidi ayɛ mmerɛw. Mmom ɛsɛ sɛ yehu sɛ wahwere ade kɛse, na sɛ ɛyɛ yɛn a, anka ebia saa ara na yɛbɛyɛ. Ɛsɛ sɛ n’asɛm yɛ yɛn mmɔbɔ na yekurakura ne mu saa ara.\nMMA ƆKYENA ASƐM NTEETEE WO\nSɛ obi kunu anaa ne yere wu a, ɛnsan mfa no nkɔ ne sigyaberem prɛko pɛ. Sɛ ɔbarima ne ne yere tena kyɛ a, ohu ɔbea no yiye—onim sɛnea ɔbɛkorɔkorɔ ɔbea no na wɔakyekye ne werɛ. Sɛ ɔbarima no wu a, ɔde ne nyinaa kɔ. Enti afei ɔbea no bɛyɛ dɛn? Ɔbea nso ne ne kunu tena kyɛ a, ohu sɛnea ɔbɛma ɔbarima no ani agye na ne koma atɔ ne yam. Ebia yɛreka yi ɔbea no taa de ne nsa fefa ɔbarima no ho bɔ no sɛmɔdɛ, na ɔyɛ nea ɔpɛ biara ma no. Nanso ɔbea no wu a, na eyi nyinaa to atwa. Ɔbarima no behu sɛ wahwere ade paa. Enti sɛ obi kunu anaa ne yere wu a, na ɛyɛ no sɛ ne wiase nyinaa aba awiei. Bible mu nsɛm bɛn na ɛbɛboa wɔn a wɔte saa ma wɔanya akomatɔyam ne asomdwoe?\nAdekyee biara Onyankopɔn bɛma wo biribi atew w’awerɛhow so\nBible ka sɛ: “Munnnwinnwen ɔkyena ho, na ɔkyena ankasa benya ne dadwen. Da biara mu bɔne ankasa dɔɔso ma da no.” (Mat. 6:34) Yesu asɛm yi fa yɛn asetenade ho, nanso aboa nnipa pii a wɔn adɔfo awuwu ma wɔanya awerɛkyekye. Onua bi a yɛfrɛ no Charles yere wui, na asram bi akyi no, ɔkae sɛ: “Midwen me yere Monique ho araa ma meda a menna, na ɛtɔ da mpo a na ɛreyɛ afa me tirim. Nanso mahu sɛ saa ara na ɛte; nkakrankakra ɛyaw no so bɛtew.”\nAmpa-ne-ampa ara “nkakrankakra” Charles faa mu. Dɛn na ɛboaa no? Ɔkae sɛ: “Yehowa mmoa so, minnwen ɔkyena ho nhaw me ho; ade kye biara a mehwɛ nea metumi ayɛ.” Eyi nti awerɛhow ammunkam Charles so. N’awerɛhow antu anyera da koro pɛ, nanso amfa no dommum. Sɛ wo hokafo aka baabi a, mma nneɛma mmunkam wo so; ade kye biara a hwɛ nea wubetumi ayɛ de atew yaw no so. Ade nkyee a, wunnim nea wubenya.\nOnyankopɔn ammɔ owuo anka nnipa ho, mmom ɛka “Ɔbonsam nnwuma” ho. (1 Yoh. 3:8; Rom. 6:23) Satan de owuo ne owuo ho hu afa nnipa pii dommum, na wonni anidaso biara. (Heb. 2:14, 15) Nea Satan pɛ ara ne sɛ yɛn abam bebu na yɛn anidaso asa. Ɔpɛ sɛ yenya adwene mpo sɛ Onyankopɔn wiase foforo no mu koraa yɛn ani rennye ahe biara. Enti nea ɛma okunafo di yaw nyinaa fi Adam bɔne ne Satan atuatew. (Rom. 5:12) Yehowa beyi nea Satan akɔfa aba nyinaa afi hɔ na wayi owuo tirimɔdenfo a Satan de di nnipa nya no afi hɔ. Ɛba saa a, obiara rensuro owuo bio.\nSɛ wonyan awufo san ba wiase foforo no mu a, nneɛma pii bɛsesa. Wo deɛ, yɛnhwɛ yɛn awofo, yɛn nananom ne abusuafo foforo a wɔanyan wɔn abɛka wɔn mma ne wɔn mmanana ho. Saa bere no, wɔn nyinaa bɛyɛ pɛ na nkwakoraabɔ ne mmerewabɔ befi hɔ. Ebia sɛnea mmerante ne mmabaa hu wɔn nananom nnɛ bɛsesa saa bere no. Wunnye ntom sɛ nsakrae a ɛte saa nyinaa bɛma nnipa asetena adi mũ?\nEbia yɛwɔ owusɔre ho nsɛmmisa pii wɔ yɛn adwenem. Yɛmfa no sɛ obi aware mprenu anaa mprɛnsa ma ne kununom nyinaa awuwu. Sɛ wɔsan ba nkwa mu a, dɛn na ebesi? Sadukifo no bisaa Yesu asɛm a ɛte saa. Ɔbea bi waree ma ne kunu a odi kan wui, nea ɔto so abien nso wui. Ɛkɔɔ so saa ara kosi sɛ nea ɔto so ason nso wui. (Luka 20:27-33) Ɛnde, wonyan wɔn nyinaa ba nkwa mu a, obiara behu ne yɔnko sɛn? Asɛm no ara ne sɛ yennim, na ɛho nhia sɛ yɛbɛkeka ho nsɛm biara anaa yebedwen ho ahaw yɛn ho. Saa bere yi deɛ, nea ehia ara ne sɛ yɛde yɛn ho bɛto Onyankopɔn so. Nanso ade biako bi wɔ hɔ a yebetumi asi no pi. Ɛne sɛ nea Yehowa bɛyɛ daakye biara bɛyɛ papa, ɛbɛyɛ biribi a yɛn ani begye ho, na ɛrenyɛ nea ɛbɛbɔ yɛn hu.\nOWUSƆRE KYEKYE YƐN WERƐ\nNkyerɛkyerɛ biako a emu da hɔ paa wɔ Bible mu ne sɛ yɛn adɔfo a wɔawuwu bɛsan aba nkwa mu bio. Wohwɛ Bible mu a, wuhu sɛ tete no wonyanee awufo, na ɛno hyɛ yɛn anidaso mu kena sɛ “wɔn a wɔwɔ nkae ada mu nyinaa bɛte [Yesu] nne na wɔafi adi.” (Yoh. 5:28, 29) Wo deɛ hwɛ sɛ ateasefo rema wɔn adɔfo a wɔanyan wɔn no akwaaba! Hwɛ sɛnea ɛhɔ bɛyɛ anigye afa! Sɛ yɛn a yɛanya hokwan rema awufo akwaaba ani begye a, ɛnde wɔn a wɔanyan wɔn no deɛ, yɛnna nka mpo!\nWo deɛ hwɛ sɛ nnipa mpempem anyan aba nkwa mu bio; hwɛ ahosɛpɛw ne ahurusidi a ɛbɛkɔ so wɔ asase so saa bere no! (Mar. 5:39-42; Adi. 20:13) Sɛ yɛtena ase hwɛ anwonwade kɛse a ɛrebesi yi a, ɛsɛ sɛ ɛma obiara a ne dɔfo afi mu koma tɔ ne yam.\nSɛ wonyan awufo a, adɛn nti na yebetumi aka sɛ biribiara nni hɔ a ebetumi ama obi atew nisu bio? Efisɛ nkɔmhyɛ a ɛwɔ Yesaia 25:8 ka sɛ Yehowa ‘bɛmene owu akosi daa.’ Eyi kyerɛ sɛ owu ne ateetee ne awerɛhow a ɛde ba nyinaa betu ayera. Yesaia nkɔmhyɛ no toa so sɛ: “Awurade Tumfoɔ Yehowa bɛpopa obiara aniwam nusu.” Enti sɛ nnɛ wo kunu anaa wo yere awu ma woretew nisu a, owusɔre akyi ne nyinaa to betwa; worensu bio.\nOnipa biara nni hɔ a obetumi ahu biribiara a Onyankopɔn bɛyɛ wɔ wiase foforo no mu. Yehowa ka sɛ: “Sɛnea ɔsoro korɔn sen asase no, saa ara na m’akwan korɔn sen mo akwan, na m’adwene korɔn sen mo adwene.” (Yes. 55:9) Sɛ yɛwɔ ahotoso paa sɛ owusɔre a Yesu kaa ho asɛm no bɛba a, ɛkyerɛ sɛ yɛwɔ Yehowa mu awerɛhyem te sɛ Abraham. Enti ɛnnɛ, ade a ehia paa ne sɛ Kristoni biara bɛyɛ nea Onyankopɔn pɛ. Yɛyɛ saa a, obebu yɛne wɔn a wobenyan wɔn aba nkwa mu nyinaa sɛ nnipa a “wɔfata sɛ wonya saa wiase nhyehyɛe no.”—Luka 20:35.\nNEA ƐMA YENYA ANIDASO\nMmfa daakye nsɛm nhaw wo ho, na mmom nya anidaso. Nnipa ani so deɛ, ɛte sɛ nea anidaso biara nni hɔ, nanso Yehowa de biribi pa bi ahyɛ yɛn bɔ. Ɛwom, yennim kwan pɔtee a Yehowa bɛfa so ama yɛn nsa aka deɛ, nanso yenim sɛ sɛnea ɛte biara ɔbɛma yɛn nsa aka yɛn koma so ade. Ɔsomfo Paulo kyerɛwee sɛ: “Anidaso a wohu nyɛ anidaso, na sɛ obi hu biribi a, obetumi anya mu anidaso? Nanso sɛ yɛn ani da nea yenhu so a, yɛkɔ so ara de boasetɔ twɛn.” (Rom. 8:24, 25) Sɛ wugye di paa sɛ Onyankopɔn bɔhyɛ bɛbam a, ɛbɛboa wo ma wode boasetɔ atwɛn. Sɛ wumia w’ani twɛn a, Yehowa rennyaw wo mu; “ɔbɛma wo nea wo koma pɛ.” Nokwasɛm ne sɛ ɔbɛma ‘ateasefo nyinaa anya nea wɔpɛ.’—Dw. 37:4; 145:16; Luka 21:19.\nNya awerɛhyem sɛ Yehowa bɛma ne bɔhyɛ abam ma yɛn ani agye\nBere a Yesu wuo repenpɛn so no, awerɛhow ne akomatu hyɛɛ n’asomafo no mã. Enti Yesu de asɛm yi kyekyee wɔn werɛ: “Mommma mo koma nntu. Munnya Onyankopɔn mu gyidi, munnya me nso me mu gyidi.” Ɔka kyerɛɛ wɔn sɛ: “Merennyaw mo nnyanka. Mereba mo nkyɛn.” (Yoh. 14:1-4, 18, 27) Ná Yesu asɛm yi bɛhyɛ n’akyidifo a wɔasra wɔn nyinaa mpamden ma wɔanya anidaso ne boasetɔ. Wɔn a wɔrehwɛ kwan sɛ wobehyia wɔn adɔfo a wɔawuwu nso ɛ? Ɛsɛ sɛ wɔkɔ so ara nya anidaso; enni sɛ wɔn abam bu. Yehowa ne ne Ba no ka wɔn ho. Ɛrenkyɛ wubehyia w’adɔfo na woayɛ wɔn awaawaa atuu!\n^ nky. 3 Ɛnyɛ wɔn din ankasa ne no.\nKyekye Wɔn a Ade Atɔ Wɔn Ani Werɛ\nSɛ Kristoni bi kunu anaa ne yere wu a, mfiase no nnipa pii kɔ ne fie kɔkyekye ne werɛ boa no wɔ akwan horow so. Sɛ abusuafo ne nnamfo kɔboa okunafo bi saa a, n’ani sɔ paa. Nanso awerɛhow no deɛ, ɛrenkɔ prɛko pɛ, enti obehia awerɛkyekye ne mmoa bere tenten. Bible ka sɛ: “Ɔyɔnko berɛbo dɔ bere nyinaa; ɔyɛ onua a wɔwoo no maa ahohia da.”—Mmeb. 17:17.\nSɛ wokɔ obi a ne dɔfo awu hɔ a, asɛm bɛn na wobɛka akyerɛ no? Bible ma yɛn ho adwene bi. Ɛka sɛ: “Mo nyinaa nyɛ adwenkoro, na munnya tema, onuadɔ, ayamhyehye.” (1 Pet. 3:8) Sɛ obi biribi wu saa a, mfiase no etumi bɔ no yare mpo. Enti nsɛm bi wɔ hɔ a, ɛnyɛ papa sɛ yɛka anaa yebisa. Ebi ne: “Seesei deɛ sɛ biribiara rekɔ yiye?” Ebia nea biribi atɔ n’ani no bɛka wɔ ne tirim sɛ, ‘Wo deɛ wunnim, ɛbɛyɛ dɛn na biribiara akɔ yiye ama me seesei?’ Enti ɛbɛyɛ papa sɛ yɛka biribi a ɛhyɛ nkuran te sɛ, “M’ani agye sɛ mahu wo,” anaasɛ “Mihu wo wɔ adesua ase saa a, ɛhyɛ me nkuran paa.”\nWubetumi ato nsa afrɛ okunafo bi ne no adidi anaa mpo wubetumi ne no atu mpase. Bere a Marcos yere fii mu no, na ne nnamfo bɛsra no kyekye ne werɛ. Nkɔmmɔ bɛn na na wɔbɔ? Ɔkae sɛ: “Yɛanka me haw ho asɛm kɛse na mmom biribiara a ɛhyɛ nkuran.” Nina nso yɛ ɔbea kunafo, na ɔkae sɛ: “Ná me nnamfonom nim nsɛm a ɛsɛ sɛ wɔka ne bere a ɛsɛ sɛ wɔka no. Ɛnyɛ daa na wɔkasa; ɛtɔ da bi a wɔbɛtena me nkyɛn kɛkɛ.”\nSɛ okunafo no pɛ sɛ ɔka ne hokafo wu ho asɛm a, yɛ aso tie nea ɔwɔ ka biara. Mmisabisa nsɛm a ɛho nhia; mfeefee nsɛm mu. Afei nso mmu no atɛn. Ɛho nhia sɛ wokyerɛ no sɛnea obegyam ne hokafo anaa bere tenten a ɛsɛ sɛ ɔyɛ saa. Sɛ wuhu sɛ okunafo no pɛ sɛ onya bere kakra home anaa odwen ne ho a, mma ɛnhaw wo. Wubetumi akɔ na bere foforo waba. Kɔ so ara kyerɛ wo dɔ.—Yoh. 13:34, 35.\nWowɔ Nsɛmmisa Bi?\nSɛ obi dwinnwen kwan a Yehowa bɛfa so ama ne bɔhyɛ abam ho a, ɛnyɛ bɔne. Bere a Onyankopɔn hyɛɛ Abraham bɔ sɛ ɔbɛma wanya ba no, na ɔtaa dwinnwen ho. Yehowa ma ohui sɛ ɛsɛ sɛ onya ntoboase. Nanso Abraham amma n’abam ammu.—Gen. 15:2-5; Heb. 6:10-15.\nBere a Yakob tee sɛ Yosef awu no, osuu no papaapa. Mfe pii twaam nanso na ɔda so ara su no. Nanso na Yehowa de nhyira bi ato hɔ retwɛn Yakob, biribi a ɔnna nnwen ho koraa. Akyiri yi Yakob ne Yosef san hyiae na ohuu ne mmanana mpo. Yakob kae sɛ: “Na minnim da sɛ mehu w’anim, nanso hwɛ sɛ Onyankopɔn ama mahu wo mma mpo aka wo ho.”—Gen. 37:33-35; 48:11.\nDɛn na yebetumi asua afi Bible mu asɛm yi mu? Nea edi kan, nya awerɛhyem sɛ biribiara nso ade nyinaa so Tumfoɔ Nyankopɔn no yɛ; ɔbɛma n’apɛde ayɛ hɔ. Nea ɛto so abien, sɛ yɛbɔ mpae na yɛyere yɛn ho yɛ nea Yehowa pɛ a, ɔbɛhwɛ yɛn so na daakye nea yɛn koma pɛ biara, ɔbɛyɛ ama yɛn. Paulo kyerɛwee sɛ: “Nea otumi yɛ ade ma ɛkyɛn nea yɛsrɛ anaa yesusuw koraa sɛnea ne tumi a ɛyɛ adwuma yɛn mu te no, ɔno na anuonyam nka no daa daa wɔ awo ntoatoaso nyinaa mu denam asafo no ne Kristo Yesu so. Amen.”—Efe. 3:20, 21.\nBiribiara Ntumi “Ntetew Yɛne Onyankopɔn Dɔ Mu”\nPo atosɛm a ɛne sɛ wo so nni mfaso anaasɛ Onyankopɔn mfa wo nyɛ hwee no.\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM December 2013\nAudio Baabi a wubetumi atwe nneɛma abɔ atie ƆWƐN-ABAN—NEA ADESUA NSƐM WOM December 2013


Romans 9 NIV – Romafoɔ 9 ASCB | Biblica\nRomans 9 NIV – Romafoɔ 9 ASCB\nOnyankopɔn Ne Ne Manfoɔ\n1Mereka nokorɛ sɛ Kristoni, na mʼahonim a Honhom Kronkron di no adanseɛ kyerɛ me sɛ menni atorɔ. 2Medi awerɛhoɔ na mete daa yea wɔ me akoma mu ma me nkurɔfoɔ. 3Wɔn enti anka mepɛ sɛ Onyankopɔn nnome ba me so na ɔte me firi Kristo ho. 4Wɔyɛ Onyankopɔn manfoɔ a wɔayi wɔn de wɔn ayɛ ne mma de wɔn asane atena nʼanimuonyam mu. Ɔne wɔn yɛɛ apam no na ɔde mmara no maa wɔn; ɔkyerɛɛ ɛkwan pa a wɔfa so som ma wɔn nsa kaa bɔhyɛ no. 5Wɔyɛ tete agyanom asefoɔ, na ɛsiane sɛ Kristo baa onipasu mu enti, ɔyɛ wɔn aseni. Ayɛyie nka Onyankopɔn a ɔyɛ adeɛ nyinaa so otumfoɔ no daadaa. Amen.\n6Mennka sɛ Onyankopɔn bɔhyɛ no amma mu, ɛfiri sɛ, ɛnyɛ Israelfoɔ nyinaa na Onyankopɔn ayi wɔn sɛ ne manfoɔ. 7Saa ara nso na ɛnyɛ Abraham asefoɔ nyinaa na wɔyɛ Onyankopɔn mma. Onyankopɔn ka kyerɛɛ Abraham sɛ, “Ɛnam Isak so na wʼase bɛtrɛ.” 8Yei kyerɛ sɛ ɛnyɛ wɔn a wɔyɛ Abraham mma, na mmom, wɔn a wɔnam Onyankopɔn bɔhyɛ so woo wɔn no na wɔyɛ Abraham asefoɔ turodoo. 9Onyankopɔn nam saa bɔhyɛ nsɛm a ɛka sɛ, “Ampa ara, mɛsane aba wo nkyɛn bio ɛberɛ a ɛsɛ mu no, na wo yere Sara awo ɔba” no so na ɛhyɛɛ saa bɔ no.\n10Ɛnyɛ yei nko. Rebeka mma baanu no nyinaa firi agya korɔ a ɔne yɛn agya Isak. 11Na sɛdeɛ ɛbɛyɛ a Onyankopɔn nam ɔba baako so bɛma ne pɛ ada adi no enti, 12ɔka kyerɛɛ Rebeka sɛ, “Ɔpanin no bɛsom akumaa no.” Ɔkaa yei ansa na ɔrewo wɔn ama wɔayɛ papa anaa bɔne. Enti, na Onyankopɔn pɛ no gyina ne frɛ a ɔfrɛɛ wɔn no so, na ɛnyɛ wɔn nneyɛeɛ so, 13sɛdeɛ Atwerɛsɛm no ka sɛ, “Medɔɔ Yakob na metanee Esau” no.\n14Afei, asɛm bɛn na yɛbɛka? Sɛ Onyankopɔn nyɛ ɔnokwafoɔ anaa? Dabi! 15Ɛfiri sɛ, ɔka kyerɛɛ Mose sɛ,\n“Deɛ mepɛ sɛ mehunu no mmɔbɔ no, mɛhunu no mmɔbɔ,\nna deɛ mepɛ sɛ meyɛ no adɔeɛ nso, mɛyɛ no adɔeɛ.”\n16Yei kyerɛ sɛ, ɛnnyina deɛ obi pɛ so anaa ne nnwuma so, na mmom ɛgyina Onyankopɔn ahummɔborɔ so. 17Atwerɛsɛm no mu, Onyankopɔn ka kyerɛɛ Farao sɛ, “Yei ara enti na mesii wo ɔhene nam so daa me tumi adi, sɛdeɛ ɛbɛyɛ a, me tumi bɛda adi wɔ ewiase afanan nyinaa.” 18Ɛnneɛ Onyankopɔn hunu deɛ ɔpɛ sɛ ɔhunu no mmɔbɔ biara no mmɔbɔ, na deɛ ɔpɛ sɛ ɔma no yɛ asoɔden nso ɔma no yɛ saa.\n19Afei, obi bɛbisa sɛ, “Sɛ yɛntumi nsi Onyankopɔn pɛ ho ɛkwan a, adɛn enti na ɔbɔ yɛn soboɔ?” 20Onua, wone hwan a wobɛtumi akasa akyerɛ Onyankopɔn? Kukuo mmisa ne nwomfoɔ sɛ, “Adɛn enti na wonwonoo me sei?” 21Ɔnwomfoɔ no wɔ ho ɛkwan sɛ ɔde dɔteɛ no nwono deɛ ɔpɛ biara. Ɔtumi nwono nkukuo mmienu firi dɔteɛ mu, na ɔde mu baako adi dwuma titire bi, na ɔde baako no nso ayɛ deɛ ɔpɛ biara.\n22Saa ara na adeɛ biara a Onyankopɔn ayɛ no teɛ. Ɔpɛɛ sɛ ɔda nʼabufuo adi na ɔma wɔhunu ne tumi. Nanso ɔtɔɔ ne bo ase maa wɔn a anka ɔfiri nʼabufuhyeɛ mu rebɛsɛe wɔn. 23Ɔyɛɛ yei de kyerɛɛ sɛdeɛ nʼanimuonyam no teɛ, ɛberɛ a ɔnyaa ayamhyehyeɛ maa wɔn a wayi wɔn dada sɛ wɔmmɛyɛ nʼanimuonyam no fafafoɔ. 24Ɛnyɛ wɔn a wɔfrɛɛ wɔn firii Yudafoɔ mu nkoa, na mmom, amanamanmufoɔ nso. 25Wɔka wɔ Hosea nwoma mu sɛ,\n“Mɛfrɛ wɔn a wɔnyɛ me nkurɔfoɔ no ‘me nkurɔfoɔ’,\nna deɛ ɔnyɛ me dɔfoɔ no mɛfrɛ no ‘me dɔfoɔ,’ ”\n“Beaeɛ korɔ no ara a wɔka kyerɛɛ wɔn sɛ,\n‘Monnyɛ me nkurɔfoɔ’ no,\nɛhɔ ara na wɔbɛfrɛ wɔn sɛ ‘Onyankopɔn teasefoɔ no mma.’ ”\n27Na Yesaia dii Israelfoɔ ho yea sɛ,\n“Sɛ Israelfoɔ dɔɔso sɛ mpoano anwea mpo a,\nwɔn mu kakra bi na wɔbɛgye wɔn nkwa.\n28Ɛfiri sɛ Awurade bɛyɛ ntɛm, na sɛdeɛ ɛteɛ biara,\nɔbɛyɛ deɛ wabɔ ho kɔkɔ sɛ ɔbɛyɛ wɔ asase so no.”\n29Yesaia nso kaa sɛ,\n“Sɛ Awurade Otumfoɔ no\nannya yɛn asefoɔ a,\nna yɛadane ayɛ sɛ Gomora.”\nIsrael Nnye Nni\n30Afei, asɛm bɛn na yɛbɛka bio? Yɛbɛka sɛ amanamanmufoɔ a wɔanhwehwɛ tenenee akyiri kwan no nam gyidie so yɛɛ ateneneefoɔ; 31Nanso, Israelfoɔ a wɔpɛɛ sɛ wɔnam mmara so die so bɛsɔ Onyankopɔn ani no mpo, Onyankopɔn annye wɔn anto mu. 32Adɛn enti na ɛbaa saa? Ɛfiri sɛ, wɔpɛɛ sɛ wɔnam mmara so die so sɔ Onyankopɔn ani, nanso, mmom anka ɛsɛ sɛ wɔnya gyidie wɔ Onyankopɔn mu. Wɔsuntii “suntiboɔ” no. 33Sɛdeɛ wɔatwerɛ sɛ,\n“Hwɛ, Mede ɛboɔ a ɛma nnipa sunti ato Sion\nne ɔbotan a ɛma wɔhwe ase,\nna deɛ ɔde ne ho to no soɔ no anim rengu ase da.”\nASCB : Romafoɔ 9


Ná Pilato Pɛ Sɛ Ɔgyaa Yesu | Yesu Asetena\nNÁ PILATO PƐ SƐ ƆGYAA YESU\nYUDAFO NO KAA SƐ PILATO NNYAA BARABA MMOM\nWƆDII YESU HO AGORƆ YƐƐ NO AYAYADE\nPilato ka kyerɛɛ nnipakuw a wɔpɛ sɛ wɔkum Yesu no sɛ: “Manhunu nnyinasoɔ biara wɔ deɛ mode bɔɔ onipa yi soboɔ no mu. Nokorɛm no, Herode nso anhunu bi.” (Luka 23:14, 15) Esiane sɛ na Pilato pɛ sɛ ɔgyaa Yesu nti, ɔfaa adwene foforo. Ɔka kyerɛɛ nkurɔfo no sɛ: “Mowɔ amanneɛ sɛ twam duru a megyaa onipa baako ma mo. Enti mopɛ sɛ megyaa Yudafoɔ hene no ma mo anaa?”—Yohane 18:39.\nNá Pilato nim sɛ korɔmfo bi a wɔfrɛ no Baraba da afiase saa bere no. Ná wabɔ korɔno mu safohene, na na ɔyɛ owudifo a ɔtutu ɔman ase. Enti Pilato bisaa sɛ: “Wɔn mu hwan na mopɛ sɛ megyaa no ma mo, Baraba anaa Yesu a wɔse wɔfrɛ no Kristo no?” Asɔfo mpanimfoɔ no tutu guu nkurɔfo no asom ma wɔteateaam sɛ, ɔbɛgyaa Yesu paa deɛ, ɛnde ɔnnyaa Baraba mmom. Pilato san bisaa sɛ: “Wɔn mmienu no mu hwan na mopɛ sɛ meyi no ma mo?” Nkurɔfo no teateaam sɛ: “Baraba.”—Mateo 27:17, 21.\nAsɛm no yɛɛ Pilato nwonwa, enti ɔbisaa nkurɔfo no sɛ: “Ɛnneɛ ɛdeɛn na menyɛ Yesu a wɔfrɛ no Kristo no?” Nkurɔfo no teɛteɛɛm denneennen sɛ: “Ma wɔmmɔ no asɛndua mu!” (Mateo 27:22) Awerɛhosɛm ne sɛ, onipa a ɔnyɛɛ bɔne biara na na wɔrepɛ no akum no. Pilato bisaa nkurɔfo no sɛ: “Adɛn, bɔne bɛn na onipa yi ayɛ? Menhunu biribiara wɔ ne ho a ɛsɛ owuo; enti mɛtwe n’aso na magyaa no.”—Luka 23:22.\nPilato yɛɛ biara sɛ ɔbɛgyaa Yesu, nanso ɛdɔm no teateaam guu ne so denneennen sɛ: “Ma wɔmmɔ no asɛndua mu!” (Mateo 27:23) Ná nyamesom mpanimfoɔ no ayɛ ama nkurɔfo no awe ahinam so sɛ wɔbɛhwie mogya agu. Ná ɛnyɛ ɔbɔnefo anaa owudifo bi na wɔpɛ sɛ wɔkum no; ɛyɛ onipa a ɔnyɛɛ bɔne biara. Saa onipa yi ara nso, nnanum a na atwam no, wɔbɔ gyee ne so sɛ Ɔhene wɔ Yerusalem. Sɛ na Yesu asuafo no bi wɔ amrado aban mu hɔ mpo a, wɔanyi wɔn anim.\nPilato huu sɛ ɔrebrɛ gu. Ná nkurɔfo no reyɛ ayɛ basabasa, enti ɔde nsuo guu ade mu hohoroo ne nsa wɔ wɔn anim kaa sɛ: “Menni ɔbarima yi mogya ho fɔ. Mo ara monyɛ deɛ mobɛyɛ.” Ɛno mpo ammu nkurɔfo no abam. Mmom wɔkaa sɛ: “Ne mogya mmra yɛne yɛn mma so.”—Mateo 27:24, 25.\nNá Amrado Pilato nim nea ɛsɛ sɛ ɔyɛ, nanso na ɔpɛ sɛ ɔyɛ nkurɔfo no apɛde ma wɔn. Enti ɔtiee wɔn gyaa Baraba maa wɔn. Afei ɔmaa wɔyii Yesu atade kaa no mpire.\nAsraafo no hwee Yesu wiei no, wɔde no kɔɔ amrado aban no mu. Asraafo no nyinaa baa hɔ bɛkekaa nsɛnhunu kyerɛɛ no. Afei wɔde nkasɛɛ-nkasɛɛ nwenee abotiri, na wɔpia hyɛɛ ne ti. Ɛnna wɔde demmire bawee bi hyɛɛ ne nsa nifa mu, na wɔhyɛɛ no atade tenten kɔkɔɔ bi te sɛ ɔdehye. Afei wɔdii ne ho fɛw kaa sɛ: “Asomdwoeɛ nka wo, Yudafoɔ Hene!” (Mateo 27:28, 29) Wɔtetee ntasuo nso guu Yesu so bobɔɔ n’ani so. Ɛnna wɔgyee demmire no fii ne nsam de bɔɔ nkasɛɛ “abotire” tantan a wɔde ahyɛ no no so, na nkasɛɛ no wurawuraa ne tirim.\nSɛ obi na wɔyɛɛ no saa a, anka ɔntumi koraa, enti Pilato hwɛ sɛnea Yesu atumi afa mu a wammɔ wa koraa no a, na ɛyɛ no nwonwa. Ɛno maa ɔyɛɛ sɛ ɔbɛfa kwan foforo so ayi ne ho afiri asɛm no mu. Ɔkaa sɛ: “Hwɛ! Mede no refiri adi abrɛ mo na moahunu sɛ menhunu ne ho mfomsoɔ biara.” Saa bere no, na wɔahwe Yesu apirapira no ama mogya retu no, enti ɛbɛyɛ sɛ na Pilato dwen sɛ ɔde no ba abɔnten a, ɛbɛma nkurɔfo no ahu no mmɔbɔ. Nanso na nkurɔfo no nni ahummɔborɔ ketekete sɛɛ mpo, na bere a Pilato de Yesu bɛgyinaa wɔn anim no, ɔkaa sɛ: “Hwɛ! Onipa no nie!”—Yohane 19:4, 5.\nNá wɔahwe Yesu apirapira no, nanso wankeka mu anteatea mu anyɛ hwee, na ɛbɛyɛ sɛ ɛkaa Pilato koma paa, efisɛ nsɛm a ɔkae no kyerɛ sɛ na ɔbu Yesu, na na ɔyɛ no mmɔbɔ nso.\nƐkwan a na Romafo fa so ka nkurɔfo mpire no, Oduruyɛfo William D. Edwards kyerɛkyerɛɛ mu wɔ ne nwoma bi mu. (The Journal of the American Medical Association ) Ɔkaa sɛ:\n“Dua tiatia bi (wɔfrɛ no flagrum anaa flagellum) a wɔde aboa nwoma teaa asɔ so na na wɔde ka nkurɔfo mpire. Ɛtɔ da a, aboa nwoma no yɛ baako na ɛtɔ da nso a wɔnwene mmienu anaa nea ɛboro saa de sɔ [abaa no] so. [Mpire] biara ne ne tenten, na na wɔtaa de nnade nketenkete anaa nnwan nnompe nketenkete hyehyɛm. . . . Sɛ Roma asraafo no sɔ obi mu sɛ wɔrehwe no a, wɔde mpire no bɔ n’akyi denneennen ma nnade a ɛhyehyɛ mu no beabea n’akyi. Afei aboa nwoma no ne nnompe a ɛhyehyɛ mu no ma ne honam paapae. Sɛ wɔhwe no ara du baabi a, ɛtete honam no kɔ mu ma mogya pram no.”\nƐkwan bɛn na na Pilato pɛ sɛ ɔfa so gyaa Yesu sɛnea ɛbɛyɛ a ɔno Pilato ho remma asɛm?\nDɛn na na wɔde ka nkurɔfo mpire? Sɛ wɔka obi mpire a na ɛte sɛn?\nWɔhwee Yesu wiei no, dɛn bio na wɔde yɛɛ no?